url: =Minam lian kician tak suahna ding thupi nam (10) :: ZOMI DAILY\nPasian in na khempeuh anam anam in bawl hi. A namnam in kikhawl sak, omsak hi. A namnam in ngam tang sak hi. A namnam in kampau awsuah kidang sak hi. Namkhat pau natheih leh kamtuam pau athei na hihi. Ganhing te enleng Leitung ah anung ta ding, Tuisung ah anung ta ding , Huihsung ah khua sa ding in bawl a, avek in kibanglo in bawl hi. Amel kibangsak lo hi. Aham apau ki bang saklo hi. Leitung ah anungta ganhing khempeuh zong khe nih nei khe li nei , khe sawm nei, khe tampi nei’ lungno tuamtuam te dong in kibangsak lo hi.\nTua mah bang in Tuisungah nungta ganhing te zong amel kibang lo ding in bawl hi. Akhe uh zong kibang lo cih ding hi pah hi. Huih lak khuasa ding vasa te zong amel kibang lo ding in bawl hi. Tua hi- in leitung ganhing, tuisung ganhing, huih lak ganhing te alam pai zai uh akhe neih zia uh kibang lo bilbial dingin Pasian in bawl bilbial ahihi.\nTu ni in ei Zomi te zong khangto in minam lian ding in mapan ila ta hi. Tua minam lian suah nading in apicing mapan lak na ah bang teng in minam lian hong suak sak thei ding hiam cih i ngaih sun tek hi. Tua ngaihsutna zong kibang kim het lo ding in pasian in bawl zo ahihi. Leitung minam lian te asung thu itheih pih tam lo na pi apua lam pan akimuthei minam lian ahih na thute mah’ ei ten zong zang in, thei in, kep siam leng minam lian a ,hong kibawl Pasian teel minam kici te i hi pah hi cih ka um hi.\nLeitungah minam kibanglo mel kibanglo, pau kibanglo, duh leh deih kibanglo minam tam pilak ah Zomi om mahhi’ Zomi om mah ung. Minam lian hi dinghi .Ih minam lian dinghi.Minam lian kician suak dinghi cih ngaihsutna i nei tek hi. I kisap penpen Zomi namlian suah nading in bang teng hiding hiam?\nKaphawk khak pawl khat ah:\nI kampau Zopau peuhmah ituntun i omom na ahzang den dih ni.\nI Zongeina hoih ahi kithu khualna, Nu lepa zah tak na Pute zukholhna Pasian nasem siampi te zah takna , Nu le Pa it na kem cing den ni.\nZomi tawh kipawl i ngeina van zat te puah kemcing ni, Minam puam mahmah citanghtangh in nithupi ah silh zihziah ni.\nI Zolai te puahsiamzun siam kepsiam zat siam ding in ita itu te pan tah kim tek ni.\nZomi minphuah zia te khel kawikawi kei ni. Mikang ,Mivom, Kawl leh Vai min peuh engsese kei ni.\nZomi sungpan ama dawk zaw,mipil, misiam, Milian, Mihau ih om leh minam leh gam kimang ngilh bawl kei ni.\nZomi in om pen nam neu lua in anamlian minam te Kawl leh Vai, Mikang Mivom te paangbelh ding sawm kei ni.\nKipawl na min tuamtuam phuang phawng phuah(PPP) zel kei ni.kisam a, min phuahna aom leh Zomi mahtawh kipan kihel tektek sak ni.\nZomi in Zola mah phuak in zola mah tawh khangno te makaih ni. Kawlla ,mikangla theih ding bek in koih in’ zomi in namdang kampau tawh la phuak in nau te sa sak kei ni.\nZomi ,Zolai, Zopau ,Zo Ngeina zumpih heihai nawn lo in phuah semsem zaw ni.\nTua hi leh minam lian kician suah na sungah kihel thei hi ta hi. Pu Zokhai in ei mau mah kizuak leng Zomi hiung , mah ci in genkhia leng Ei bek hilo namdang te in zong Zomi te minam lian minam kician khat ihna hongtheih pihpan ding i theih huai, i ciin huai thu ahihi.\nPrevious: Suahtakna Bangci Zatding? ~ Hau Za Cin\nNext: Khangkhat Adalkhen-a Etna ~ Pu Zokhai\nPresident Trump’s Washington Hotel ah pasal khat thau pawlkhat tawh kiman\nJesu’ Birthday na lawmdiam? ~ Tdkhen\nAkhutme hoihtak atangtheilo khat akhuaksung Surgery akibawlkawm Guitar kitumsak


timestamp: atn

url: =USA le Kawl Ngam Kizopna « Nikonghong\nHome » Politic » USA le Kawl Ngam Kizopna\nUSA le Kawl Ngam Kizopna\nAmerican te Secretary of State, Hilary Clinton November tha bo Kawl ngam khuapi Naypyidaw theng hi. Kum 56 zawk ciang American te ulian bel khat Kawl ngam hong thetna ahi hi.\nDecember ni 1 nitak sang in president U Thei Sein, Pyithu Hlutdaw chairman Thura Shwe Mann, Amyotha hlutdaw chairman Khin Maung Myint le foreign minister Wunna Maung Lwin te taw kisi thu sonna nei tu hi.\nKawl ngam le US ii kizopna taangthu en kik in hi leang Min done Min kumpi hun lai pan kipan om zo hi. 1853 kum ah kumpi a suak Min Done Min in 1856 kum in US president John Buchanan tung ah lai thak ngei hi. President Buchanan in zong 1857 kum in Min Done Min lai thak kik aa, Kawl ngam taw kiit kilem in kizopnopna thin a neina le, Kawl ngam minamdang khut nuai a thet tu a oai ngawlna thu at hi ci hi. Ahihang 1948 independence nga zawk Fah-Sah-Pah-Lah (ဖဆပလ) kumpi hun sungah ki nasia zop bel hi. Independence nga sawng lai, Kawl ngam ah communist party le veisang kai (leftist) party te haat mama ahikom, tute nan kik natu Prime Minister U Nu hun lai US kumpi te taw nasia kizop mama hi. US kumpi te tung pan Asia Foundation, Ford Foundation te tawn in huna tam ma kinga ngei hi.\n1950 kum Shan state ah Sen kaang, Kuomintang te hong tum ciang US te in huna pia ahikom Kawl kumpi le US kumpi ki laklaw ah tawm na ki tel khial uh hi. Sen kaang, Kuomintang te sia Sen Communist Maosi dong kumpi a do tapung te ahi hi. Tua hunlai CIA te in Shan state Mine Sat khua paam ah vanleang len no khat Kawl kumpi heak ngawl in vawt ku aa, Kuamintang tapung te nasia tak in napan pui aa, leitung tadensar te tungah datpung taw bang taw hong suak ngei hi. Ahihang 1988 Kawl ngam buai mama kum dong US Kawl ngam ki zopna om suak hi.\nUS le Kawl ngam ulian te kizopna pawl khat en tu hi leang, 1952 kum sungah, US president Richard Nixon Kawl ngam hong haw aa, U Nu zong US ah haw hi. US Senate le House te 2 ah U Nu in thu son khuan nga hi. Korea ngaal lai US vanleang hawl te pawl khat Sen te in mat sak ngei aa, tuteng suataakna nga natu U Nu in Sen le US kilaklaw palai sep sak ngei si hituak hi. President Eisenhower hun lai hi.\nBrig. General Maung Maung hun, 1960 mahiat kawl ngam ngaalkap uliante tam ma US ah ngaal lamsang pilna sin ih kipai sak bek dom ngawl, CIA taw zong nasia kizop mama ngei hi. MI pan midal Tin Oo ci in ih heak, General Tin Oo, General Thura Kyaw Htin, General Tun Kyi, General Nyan Linn, Col. Aung Koo cite sia USA ah pilna sin a pai ngei Kawl ngam ngaalkap ulian pawl khat hi.\n1962 U Ne Win in Arnar hong laak lai in US te in bangma kamkum ngawl hi. Sen kumpi te in Kawl Ne Win kumpi sia Fascist Ne Win kumpi ci in Beijing pan lang vadeap aa, Burma communist party te sen ngam sungah omsak aa, nasia tatak in pan pui hi. Kawl ngam le Sen te kilaklaw akisiat bel hun hi. Vietnam ngam sung zong ah thangsang le saksang ngaal kido in Vietnam ngaal a nasiat mama hun ahihi. Sen te in Ne Win kumpi ataak thathei natu BCP (Burma communist party) nasia tatak huna pia aa, kawl ngam communist ngam suak sak nuam in hanciam mama aa, USA te in Vietnam te Democracy ngam sua nuam in South Vietnam te nasia tatak huna a piak hun ahihi. USA te in Vietnam le Indochina sung teng a laang communist te sucipmit suk nuam leilam ahikom Kawl ngam sia a hi theiza hong kam kum ngawl hi. Ne Win le Sen kumpi kilaklaw kizopna hoi ngawl si ahikom Ne Win kumpi sia pha sa vavan ngawl ahihang, Sen te lang pang tu in Ne Win kumpi sia a uk bangpo ngamta sak hilhel, tha hilhel hi. Kawl ngam sia veisang ahizong ziatsang ahizong koi sang mama kai ngawl din mun ah na om kici thei hi.\n1966 kum ciang in General Ne Win USA pai aa, president Johnson taw kimu hi. Tasia zawk nungsang Kawl ngam le US ii kizopna sia hong dai vaial hi. Ahihing, tasia zawk zong bing le kham thei ngui thei vawt te zon natu le sim natu US te tungpan huna pawl khat sia kinga lai hi.\n1988 kum ciang, Kawl ngam bup buaina ah Kawl kumpi in mihon te ciza ngawl tak in hong nuai valeap lek, mipi thu neina (rights) hong thu sim ngawlna hong tam vaial ciang in US le Kawl kumpi ii kizopna sia aniambel dong in taak suk aa, tu ni dong ciang Yangon ah US in ambassador ngangawn hong koi ngawl ngawl aa, consular bekma koi hi.\nKum te hong bo tato aa, nuntaak zia le ngai sutna te zong hong kilai tatou hi. Sen te hong khangto mama aa, ngaal vanh lam sang zong ah hong haat vaial hi. India zong hong khang mama aa, ngaal vanh lam sang hong haat mama hi. Ahihang US te in India te khut sung a nei ngaal vanh le Sen te khut sung a nei ngaal vanh te a mu dan kibang ngawl hi. India te sia patang ciim mama khat ii thau ahibawle naam a toai daan in mu aa, Sen te aa sia, patang ngilo vaphuai mama khat ii thau ahibawle naam a toai daan in mu hi. Tua ahikom Sen ngam in kiim le paam ngamno teng a khut nuai sua nuam in hong kipat tu sia, mu khol uh ahikom Sen ngam in Kawl ngam sung hong nasia luut leima khiang man leang ci ngai sutna taw Hillary Clinton Kawl ngam hong haw hi ci in a ngai sun zong tam mama hi.\n2020 kum khawng ciang in leitungbup business theampo ii 50% sia Asia ngam sungah om tu ci in business lamsang pilna neite in mu khol hi. Asia business theampo ii 60% bang sia South East Asia le India continent sung ah om tu in ka um hi. Tua ahikom, Indian Ocean le South East Asia ii dawn ah a om, Kawl ngam tungah thu hong nei nuam tek tu, a hi theiza hong tum nuam tu ci sia ih mu khol thei hi. US le Europe teng in Kawl ngam hong nusia vaial le, Sen te hong haat vaial tu hi lel thong hi. Kawl kumpi te mihing thu neina (human rights ) zakta bo ci in abo sa hun sung ah hong nusiat bibek bang in mai lamsang hong nusia bikbek ngam nawn ngawl tu in ka um hi.\nSource: Irrawaddy, ABC, Wikipedia\nBy thawngno in Politic on November 30, 2011 .\n← Leitung Ah A Thiangtho Ngawl Bel Munh Te\tLeitung Bup Syate Ni (World Teachers’ day) →\nThangta' pa says:\nSizang kamin thu bel ka son theih loh hang, lai pen tel sam ing, i Tedim kam bangin hong suaksak zo lai lecin mipi in tam tel zaw tu-in ka um hi, lungdam.\nThangta’pa, comment na na koih lungdam. Sizang pau in lai a kisuak sak tawm lua peuh mah ahih ciang in Sizang pau ka zatna thu hi. Just want to uplift Siyin literature. Tedim pau in lai suak tam peuh mah hi. A sem ding zong tam, a sim ding zong tam hi. Tedim pau pen mi a tam zaw ii zat kampau ahih bangmah pi cing mahmah khin ta hi. Mai lamsang ah kei lai at te sim taak ki sa in, kisamh hong kisak aa leh zong Tedim pau in at ding zong ong hak khat ning.


url: =US California sanginn khatah thaukikapna piang, mi 2 si in 2 liamgawp :: ZOMI DAILY\nposted on 11 April 2017 at 7:08 am Lomkholna: News, Sawltak, USA, World\nUSA, California Elementary School khatah Monday ni in thau kikapna piangin ni 2 si a, adang sangnaupang mi 2 zong liamgawp cih Fox News pan kiza hi. San Bernardino, North Park Elementary School ah Monday ni in thupiang hi a, Police te upmawhna ah Murder-suicide hiding ci uh a, aliam sangnaupang 2 tezong amanlang in zato ah kipuakpah uhhi.\nSan Bernardino Police Captain Ron Maass ii genkhiatna ah thautawi muanmawh “Suspect” pen pasal hi a, North Park Elementary School ah Instructor asem numei khatkiang ah ahawh cihi. Classroom sungmah ah tua sangsia Instructor numeinu pen thautawh kaplum in, tuakhit ciangin amahleh amah kikaplum cihi.\nThautawipa in sangsiamahnu kaplum masa in, tuakhit amahleh amah aki kaplupma in sangnaupang 2 zong liamsakkha citciat hi.\nPolice Officials te’n tua thautawi Suspect pa ii amin apuam pen pulakna neinailo uhhi. Ahi zongin tua kaplup athuak sangsiama Instructor leh thautawipa pen bangcibang in kizopna Relationship omhiam cihpen akansan laitak uh ahihi.\nPolice Captain ii genbehna ah sangnaupang khatpen Helicopter tawh amanlang in zato ah kipuak a, akhatpen Ambulance mawtaw tawh zato ah kipuak cihi. Anih un ngimngawh mahmah uhhi. Ahi zongin hih sangnaupang nihtepen ngimin Target in akikap hiloding ci a, aki kapkhialkha hiding in ki ummawh hi.\nHih buaina pen Monday zingsanglam 10am (Local Time) in thupiang hi a, thautawipa pen Front Office panin alut ahihi. Classroom sungah lutsuak in, thau apuaklam pen kuamah genkhialo hi.\nHih North Park Elementary School sanginn ah buaina apian ciangin adang sanginn Hillside Elementary School leh Cajon High School nihtezong kikhakcip phot hi.\nSangnaupang adangte pen bangmah liamna omlo in, California State University San Bernardino ah avek un kipuakphei a, nulehpa te’n tuamunpan dawnthei hi ci’n thunei te’n genkhia uhhi.\nHih buaina apianna North Park Elementary School ah sangnaupang pen Kindergarten pan Grade Six dong akigawm in 600 bang sangkah in aom ahihi.\nMore: France gamsung High School khat ah thau kikapna piang, mi 2 liam cih kizaphot ~ ZD\nPolice te’n thautawipa pen amahguak hiding, thautawi adang kipawlpih neiloding ci’n ummawh uhhi. Sangnaupang tampi hih sanghuangsung ah aom himahleh adangte kikapkhalo ahih manin phadawmlai hi. Zomi te aki helkhaloding in lamen hang. ZD Sawltak #zomidaily\nPrevious: Na Nu le Na Pa um kei in (8) ~ Lian Tuang\nNext: Malaysia ah Rohingya papikhat gammi numei nawngkaisakna tawh thong kikhia ~ ZD


url: =(Lungdamna Aw, Lom 5 Hawm 11 leh 12, Nov-Dec. 1980, laimai 1, Lom 6, Hawm 1 January 1981 laimai 1 pan a kiteikhia) Zogam (Chin Hills) pen a leitang tai patle 13,902 hi a, mihing pen 1974 kumin 354,000 pha dingin ki-ummawh hi. A gam buppi pen township 9 kisuah a, Tiddim, Tonzang, Falam, Thlantlang, Haka, Matupi, Paletwa, Mindat leh Kanpetlet kici a, Township Officer khat ta in uk hi. Thangmual (Fortwhite), Inbuk, Bawipa, Lunmual, Awtaraw leh Khonu kicite mual minthangte hi a, lui min nei deuh pen, Gun, Ciau, Bawinu, Lemro, Mata leh Mong kicite hi. Lih pen bual lian pen hi.Ki-ukna: Tang laiin Zogam pen kuama khut nuaiah om loin Zomite amau leh amau ki-uk hi. 1896 kumin Mikang kumpi in ana tawh la-in, India leh Kawlgam pen gam khatin uk khawm uh hi. 1948 kum a Kawlgam in suahtakna a ngah ciangin Zogam pen Chin Special Division kici-in a uk Zumpi pen Chin Affairs Council kici hi. 1974 kumin Zomite in State ngah uh a, Zogam pen Chin State kici a, Zo Zumpi pen Chin States People’s Council kici Zo Zumpi pen amasa in Rangoon ah om hi. Tua panin Kawlpi (Kalemyo) ah kisuan a, tua pan tawl khat khit ciangin Haka khua ah kikhin kik a, tu takin tua lai munah om hi.Biakna:1. Khanglui Biakna: Ni dang laiin Zomite in dawi leh kau, sing leh suang bia uh hi. Mual leh guamte kihta in vokno akno tawh kithoi uh hi. Dawi nam tampi inn dawi, gam dawi a bia uh hi. Hih bang biakna pen Mikang pau-in Animism kici a, leitung mi khempeuh phial in tanglai in tua bang upna leh biakna a nei uh hi. Kawlte in zong Buddha biakna a zuih ma un hih bang khanglui biakna mah zui hi dingin ki-ummawh hi.2. Pau Cin Hau Biakna: 1900 pawl ciangin gan tawh kithoih dawi biakna phiatin Pasian khat om hi ci-in upna biakna thak khat Pau Cin Hau in phuan hi. Tua biakna thak pen kibawl phain tu-a Zogam sung bekah hi loin Manipur leh Aizawl gam Zomite tenna dong in kizel man hi. Pau Cin Hau pen Tedim khua Khan Lian leh Cing Zam’ tapa hi a, 1859 kumin suak a, 1948 Dec. 28 ni-in Mualbem khua-ah si hi. Zolai zong phuan ahih manin “Laipian Biakna” zong kici thei hi.3. Khristian Biakna:(a) American Baptist Pawlpi : Zogam Lai Siangtho thu hong puak masa pen American Baptist Pawlpi hi. March 15, 1849 kumin Rev. A. `Carson-te nupa Zogam tung hi. March 21, 1902 ciangin zato siam Dr. H. East-te nupa Zogam hong tung uh hi. Missionary masa pen Rev. A. Carson April 1, 1908 kum a sih ciangin Dec. 21, 1908 ciangin Dr. J.H. Cope te nupa hong tung hi. Dr. East pen a gam tawh kituak lo-a dam thei lo ahih manin sawt om loin America ciah kik pah a, a laih dingin zato Dr. J.G. Woodin te nupa Nov. 11, 1910 ciangin hong tung uh hi. Dr. Woodin te 1915 kumin Bhamo-an kisuan uh ahih manin Zogam nasem dingin Dr. C.V. Strait te nupa Oct. 2, 1925 ni-in hong tung uh hi. June 11, 1938 ni-in Dr. Cope a sih ciangin Dr. F.O. Nelson-te 1940 kumin hong tung uh hi. A nunung penin Rev. R.G. Johnson-te nupa February 2, 1946 ni-in hong pai uh a, 1966 kumin ciah kik uh hi. Amau nupa pen American Baptist Missionary Zogam pan a ciah nunung pen ahi uh hi. Hi bangin Zogam ah Khristian Pawlpi hong kipan a, 1940 kumin R.C.M. Pawlpi, 1948 ciangin S.D.A. Pawlpi hong tung uh a, tu ciangin Khristian Pawlpi tuamtuam tampi Zogam ah piang hi.(b) Khristian Khantohna: Zogam ah tui kiphum masa pen Thuam Hang leh Pau Suan hi a, April 4, 1904 ni-in Rev. Carson in tuiphum hi. Missionary-te leh Zomi Khristian masate in haksatna tampi tawh na hong sep ciangun hi bang tuiphum mihing khan’tohna kimu hi:1915 - 1501930 - 1,5911940 - 5,5141950 - 19,6551960 - 37,7051970 - kithei lo1980 - 69,191Hih pen Zomi Baptist Convention (ZBC) ciaptehna bangin tuiphum sa teng bek hi a, Pawl huam milip hi lo hi. Tua ciangin ZBC pen Zogam sung bek hi lo Kale Valley, Tamu Valley leh Upper Chindwin sung Zomi Baptist kipawlna ahih manin Zogam sung Baptist Pawlpi ahi lo Khristian Pawlpi dangte tawh kigawm lai leh Zogam bup Khristian pha zah pen kithei pan ding hi.(c) ZBC Tangthu Tawm: Zogam Khristiante pen tawm lai ahih manin 1905 a kipanin pawlpi khat bangin vai pai lai uh hi. 1948 ciangin Tiddim, Falam leh Haka ci-in Association 3 kisuah uh hi. 1953 ciangin hih Association thum tengin Zomi Baptist Convention ci-in kipawl khopna phuan uh hi. Tu ciangin ZBC pen Association tuamtuam 14 kipawlna hi a, Zogam sung Baptist bek hi loin a kiima Zomi Baptist te zong kipawl uh a, Tiddim, Falam, Haka, Kale Valley, Tamu Valley, Kalemyo, Thantlang, Matu, Tonzang, Kuki, Siyin, Zo, Thado leh Zotung ci-in Pasian nasep khopna hi. Tu-in ZBC pen Burma Baptist Convention sungah Karen zomin Convention thahat pen a nihna ahi hi. ZBC General Secretary masa pen Sia Hau Go hi a, tu laitak a sem pen sia Hrang Tin Khum hi. ZBC in Kawlgam bup BBC sungah pan mun a tuamtuam len ngei a, tu laitak BBC President zong Zomi Sia Tial Dum ahi hi.Lai Thu I gen sa bangin Tedim gam panin Pau Cin Hau in lai bawlin Zomite pen lai nei minam khat suak hi. Tua lai pen a tungin laimal 1053 bang hi. Tua pen kipuah phain laimal 37 kisuak sak hi. Hih laimal tawh biakna thu, tangthu leh late kikhumin Tedim gam bek hi loin Manipur gam dong kizang ngei hi. Hih Zolai tawh 1931 kumin British and Foreign Bible Society kici Lai Siangtho Khen Pawlpi in zong Mualtung Thuhilhna teng bu 500 khen ngei uh hi. (Tua Laibu pen India Bible Society in London Bible Society tung panin ngah ding a hanciam laitak hi). Kumpi lam panin Census of India, 1931 Volume XI; Part 1 laimai 194-5 sungah “Pau Cin Hau Script” ci-in kikhum hi. 1917 kuma Zomi French gam paite in hih Zolai zangin inn lamte tawh lai kikhak thei uh hi. Tu-a a kizang Mikang laimal bang loin Zopau pen hih Zolai tawh a awsuah a man lianlianin kigelh thei hi, kici hi. Tangthu a kigen savun tunga kigelh lai, uipi in a nek mang bang hi nawn lo ahih ciangin hih lai pen Zogam in a ngaihsut phat mahmah dingin kilawm hi. Mikang laimal tawh 1915 Dr. Cope in Mattiu bu Tedim pau-a a khet pen Zogama laibu kibawl masa pen hi. 1932 kumin Thuciam Thak bu kikhen a, 1977 ciangin Lai Siangtho buppi kikhen hi. 1932 kuma kikhen Thuciam Thak bu pen Zogam ah muh ding om nawn lo hi. Burma Bible Society ah bu khat kikhen hi ci-in Sia Kam Khaw Thang in gen a, London University library ah bu khat mah om hi ci-in “Tiddim Chin” kici laibu bawl Prof. Henderson in gen hi. Haka pau tawh 1920 kumin Lungdamna Thute leh Sawltakte Tangthu a kikhet cil kum hi a, 1940 in Thuciam Thak bu kikhen a, 1933 kumin Lai Siangtho bupi kikhen a, Falam tawh 1933 kumin Lungdamna Thu bute, 1937 kumin Thuciam Thak kikhen a, Lai Siangtho buppi pen a kibawl laitak hi. Zotung leh Ngawn pau tawh zong Lai Siangtho bu nono kibawl hi. Sang laibu tawh kisai-in Dr. Cope in Tedim, Falam leh Haka pau tawh Class IV dong 1925 in na bawl khin hi. Dr. Cope in missionary ahih hangin Kumpi ah Sang Mang (Inspector-of-Schools - Chin Hills), na sem ahih manin Sang Mang a sem lo missionary te nangawn tu dongin “Sang Mang” kicihlawh hi. Ni dang lai-in Zogam ah kikawmna haksa-a, khua muhna lah toi ahih ciangin gam khat leh nam khat ahih hangun kampau tuamtuam na piang hi. Tu hun leuleu ciangin kikawmna kiphakna tam, pilna siamna zong khang ahih manin khat leh khat pau leh ham kitheihna zong khang hi.Minam Min Tu-a hih lai gelhna sung ah kizang mah bangin Zomi leh Zogam cih pen a tunga kipanin a kizang tawntung hi a, Mikangte leh a pualam mi nam dangte in Chin leh Chin Hills ci-in ciamteh uh hi. Tedim gam pana lal Aizawl gam leh Manipur gam a tung mi pawl khatte i kilawh i kisapna khat Paite kici Zogam gen loh Tedim gamsung mahmah a zong a kizat loh pen mi tam pi-in lamdang sa in a hang kithei nuam ciat kha ding hi. Tua tawh kisai-in Census of India 1931, Vol. XI, Part 1, laimai 184 sungah: gamsung minam ciaptehna sungah Paite cih pen kiphiat hi. Bang hang hiam cih leh Zogam Mangpi (Deputy Commissioner of Chin Hills) in a genna ah Paite cih min pen Falam gam mite in Zogam sak lam (Northern Chin Hills) a teeng Zomite pen Thahdo hitaleh Zote hitaleh, Sukte hitaleh mi namte a cihna uh kampau hi a, amau minam min, amau kilawhna min hi lo hi ci hi.Thukhupna Zogam tangthu, Pawlpi tangthu leh minam tangthu cih bang a kicinga gelhna laibu omlo a, a om sunte zong Mikangte gelh ahih manin ei theih nop leh deih lam thu tuang kim lo hi. Missionary te hong paina thu a kigelhna laibu thum ka et leh a ni a kha a tuam ciatin kikhum a, Rev. Nelson hong tun ni leh kha a kikhumna om lo hi. Zogam sazian (statistics) a kikan hangin kingah zo lo hi. Zogam lai sim thei en thei (Literacy percentage) ahi zongin, Kawlgam bupa Zomi pha zah ahi zongin a thei om lo hi. I gam i lei sazian thei kei leeng a khang a kiam i hih bangci kitheih ding hiam? Tua ahih manin 1981 gambup kisimna (census) pen lim taka theih sawm ding ahi hi. Mai lam hunah thu a kicing zaw a kan, a gelh hong om pah ding lamen hang. Bang hang hiam cih leh Pasian in a bawl sa na khat peupeuh kep loh don loin a mawkna in nusia ngei lo hi. Leitung leh a bawl sa na khempeuh a uk ding, a keem dingin mihing bawl hi. A bawl sa Eden huan a keem ding a hah ding, a puah dingin mipa koih hi. Tua ahih ciangin minamte Topa ahi Pasian in a bawlsa, a piansak Zomite leh Zogam zong Ama deihna tawh kituakin, Ama vangliatna dingin a keem ding, a cing ding, a zun ding mipa koih peuhmah ding hi. Tua mipa pen nang leh kei hi hang.\n(Lungdamna Aw, Lom 5, Hawm 10, Oct. 1980 laimai 1 leh 4 pan a kiteikhia)(Hih thu pen Rev. Khup Za Go in July 27, 1980 Nipi Nitak nai 6-a Serampore Baptist Mission Biakinn ah a thuhilhna hi. Hih Biakinn pen William Carey leh a lawmte in 1800 kum-a a lam uh hi a, kikhopna in zang uh a, tu dongin Biakinn in kizang lai hi. Tu kum August 16 ni-in William Carey a suah zawh kum 219 a cinna William Cayer Day kici thupi takin Serampore ah pawi kibawl a, Carey leh a lawm missionary masate in Pawlpi leh tangpi ading a sepnate uh kikupna zong nei uh hi). Ute naute aw, ankam tang tawh gentehna thu kikum leeng ci-in hong teel ing. Palestine gam ankamte pen India gama ei muh ngei ankamte tawh kibang lo hi, ci-in kigen hi. Palestine gam ankam tangte pen sing kung cia mah pha thei hi. Vasa in tua ankam tangte duh uh ahih ciangin ankam kung tunga vasa tuang pen muh ding om den hi. A tak takin ci leeng ankam tang pen a tang neu pen hi khol lo kha ding hi. Ahih hangin Palestine gam mite in na neu cihna in paunak in zang uh hi. ‘Sisan ankam’ cih khawng Judah te paunak khat ahi hi. Tua mah bangin Topa Jesuh in zong ‘ankam tang bang upna’ ci-in na gen ngei hi. (Mat. 17:20). Tua hi-a Jesuh in Pasian Gam pen ankam tang leh a khantoh zia tawh a genteh ciangin a cih nopna bel kitel pah hi. Pasian Gam thu pen neuno khat tawh a kipan thei hi-a, tua pen bangzah in tangzai ding cih pen kuamah in thei lo hi. A beisa tangthu i ngaihsut ciangin a kipat cilna thu gina lo bang ahih hangin a nung ciangin thu lian a suak tangthu tam pi i thei hi. Thuciam Lui tangthu i et ciangin Israel mite tangthu i thei hi. Izipt gamah kum tampi salin tang uh hi. Israel mite gimna leh thuaknate Pasian in thei a hih ciangin a honkhia dingin Moses zang hi. Moses in Pasian kiangah, “Faro kiangah pai in Izipt panin Israel mite a paikhiatpih dingin kei in kua ka hi hiam?” ci zahin a ginat lohna kiphawk hi. Pasian in, “Moses aw, nang kong huh ding hi,” ci hi. Tua bangin Moses in Pasian cihna mangin Israel mite Kanaan gam annek tuidawn deih banga a kicin’na gam tun hi. Tua bangin bangmah a zong a kisim lo zah Moses in Israel minam buppi suahtakna piangsakin Israel mite tangthu pen van leh lei zahin kilumlet hi. Thuciam Thak sung i et ciangin Nungzuite in pilna siamna a nei lo, nautang mi ahi hi. Ahih hangin Jesuh a zuih ciangun a siapa uh Jesuh tawh Khristian Pawlpi hong phuan khia uh hi. Sawltakte Tangthu i sim ciangin sawltakte pen thu thuk thei leh pilna sang a ngah mi ahih lam uh i thei kei hi. Ahih hangin tua hun lai biakna leh gam sung nuntakna thu kihei sak uh a, “Leitung gam khempeuh a kilumletsak hih mite” cihna za a ngah uh hi. Tham loin tu hun Pawlpi tangthu i et ciangin mission thupi mahmah i cihte pen a gina lo neng khat tawh hong kipan lel peuh na hi thei hi. Gentehna in Serampore Mission thu ngaihsun pak leeng. William Carey pen mizawng ta hi a, kum 12 a phak ciangin a ban sang kah zo nawn lo hi. Naupang no lai pi mahin khedapbawl khat kiangah khedap bawl sin hi. Tua khedap bawl a sinnapa in ama laibute a sim dingin kawm a, Greek Thuciam Thak bu zong tua panin ngahin Greek lai zong sin pah hi. Tua panin Lai Siangtho a hahkat mah bangin 1785 kumin Tuiphum sia ngah hi. 1792 kumin Mikang gam Baptistte in Nottingham khuaah khoppi aneih ciangun Carey zong thu hilh dingin seh uh hi. Isaiah 54:2-3 sung siksanin thu a hilh ciangin Pasian thu puakkhiat nopna lungsim hong khangin ama sa bel Baptist Mission Society Mikang gamah kiphuan hi. A kum kik 1793 ciangin Carey te nupa pen India-ah Missionary na sem dingin teembaw tawh hong ding khia uh hi. Carey zi pen numei ahihna hang bek hi loin lai thei het lo khat hi sawnsawn ahih manin minam tuam, gam tuam, pau tuam leh ngeina tuam a zang India gam Hindu mite lakah ten’ ding a ngaihsut ciangin haksa sa mahmah hi. Tua bangin nasep hong kipan uh a, 1818 kumin tu-a Serampore College Asia gama Lai Siangtho Sanginn masa pen hong phuanin B.A., B.Sc. leh B.Com. sinna sang zong suak ahih manin Bengali mite pilna ngah masakna Sanginn suak hi. Bengali lai puahin, lokhawh, singpuak dan hoih zaw lakin, Kalate in naungeek a deihlote uh gunah a paih pahpahna uh ahi zongin, pasalte a sih ciangin a zite uh zong a pasalte uh luang tawh hallup khop ding ngeinate man lo hi ci-in gen hi. Tua bangin 1834 kum a sih ma in kam pau 50 phial, Kawl kam, Tibet Kam, Khasi leh Meitei kam dongin Lai Siangtho buppi leh a bu nono tampi a bawlkhiapa suak hi. Ute naute aw, tua bang i cih ciangin Pasian in mizawngte, mihaite leh mi nautangte bek thupha pia hi i cihna hi lo hi. I deihna pen Pasian in thu gina lo pi-a i sehnate leh mite panin zong a thupi mahmah a vangliatna kilangsak thei hi i cihna hi zaw hi. Tu-in India gam en leeng mihing mak 700 phial i pha hi. Biakna leh ngeina atuamtuam tampi i nei hi. Gam buppi seh nih suah seh khat phial in zing leh nitak nek ding an i ngah zo kei hi. Seh ni suah seh khat tang mah lai sim thei lo en thei lo i hi hi. I gam vaihawmna akipan i gam biakna leh annek tuidawn dongin haksatna i tuak hi. Tua zaha mial leh haksatna gam sungah a teng a nungta ihi hi. Hih thute in India gam Khristian Pawlpite hanciam ding leh sep ding thu lian khat ahi hi. Tu nia ei Khristiante i ki-et ciangin mak 17 tang bek hi. Mihing za pai ciangin nih leh alang tang bek Khristian i pha hi. Hizahta gam lian pi sung ah, minam tawm, pawl tawmte kisuak hi. Hih thute i lungngaih ciangin Moses mah bangin i liing kha ding hi. Ahih hangin Pasian mi pawl tawmte hi hang! I tha hatna pen Pasian vangliatna sungah om hi. A khasia, a lungmang leh cimawh a ton mawk ding te i hi kei hi. I Topa Jesuh in, “Note leitung ci na hi uh hi,” ci ngei hi. Pasian khaici in India gam bek hi loin leitung buppi zeel ding hi. Thagum hat hang hi lo hi, vangliatna hang zong hi lo, Keimah tung panin na ngah Kha hang bek tawh na ma na tun zo ding hi”(Zekh 4:6). Pasian thu in ci hi. Amen.\n(Lungdamna Aw, Lom 4, Hawm 6 June 15, 1979, laimai 2 leh Hawm 7 laimai 3 pan a kiteikhia) Tu nai diakin Asia gambup tawh kisai khoppi nih vei om hi. Nov. 1-10, 1978 sungin Asian Leadership Conference on Evangelism (ALCOE) ci-in Khristian makaite Asia gam tuamtuamte panin Pasian thu hilh zia ding kikumin kikhawm uh hi. Tua mah bangin amasa pen Asia Gambup kikhopna Baptist makaite in India gam Hyderabad khua-ah January 8-14, 1979 sung kikhopna nei-in teci pan zia ding kikum uh hi. Ei gam leh ei lei bek hi lo-a i gam veengte khualna tawh Pasian thu kikupna hi bang i neih theih manin lungdamhuai mahmah a, tham lo-in a tangzai zaw Pasian nasepna i hanciam ding thu hong phawksak hi. Hih Asia gambup Pasian nasepna thu leh kikhopna thute i ngaihsut ciangin gam tuamtuam panin tangmite pai diamdiam hinapi’n i sanggam i u i naute omna Kawlgam panin tangmi hong pai theih loh thu uh i ngaihsut ciangin i dah hi. A beisa hunin biakna vai tawh kisaia gampua zin pen Kawlgam panin haksa hi ci-in i thei uh hi. A lungdamhuai thu khat panin mailam ciangin khualzinna pen hong ol zaw deuh ta ding hi ci-a upmawhna om hi. Makaite in Asia gam buppi nasepna zia ding a lunghihmawhna uh i ngaihsut cianginn ei zong i gam leh i mi nam tawh kisaia Pasian nasepna thu khat leh khat kikum thei leeng pha ding hi. Kipawlna: Manipur gamah mi nam tuamtuam leh kampau tuamtuam zang mi tampi i om manin Association phuanin, tua Associationte kipawl khawmin Manipur Baptist Convention ci-in i gam sung leh gam pua-ah teci pan’na i neih mah bangin Chin Hills sungah leh a pua-ah a om Tamu, Kabaw Valley, Homalin gamte leh Asho Chinte dong kipawlin Zomi Baptist Convention ci-a Kawlgam sungah kipawlna a om pen a man pha leh a it huai mahmah teci pan’na hi ci-in i thei hi. ZBC zum pen tulai takin Falam hi a, tua laiah nasepna hiang ahi, Lai Siangtho sang Zomi Baptist Theological Seminary leh Zomi Baptist Press zong om hi. Khamtung gam pen lam haksa-a, kikawmna ollo ahih manin khoppite leh committee pai ciangin, ni tampi, thatang tampi, leh sum tampi bei ahih manin Upper Chindwin lam sanggamte bangin kipawlna tuam nei a thakhat-a Burma Baptist Convention tawh kipawl ding ut uh hi ci-in i za ngei zel hi. Tua pen man kha ding hi. Ahih hangin mai lam sawtpi ding khualna tawh ZBC mahah Zomite khempeuh kipawl khop pen khamtung gam hi lo-in Kawlgam sungah Zomite adingin Pasian nasepna tangzai zaw hong hi kha ding hi. Kipawlna pen khatvei kikhen phot leeng kigawm kik cih pen thu baih lo mahmah ahih ciangin kikhen lo-a nasep khop liailiai mah hong hoih zaw tam ci-in ngaihsut theih hi. Thu khat panin a gamla diak Associationte leh tua ciangin ZBC nasepna mahmah zong a tangzai zawk na’ngin ZBC nasepna pen Falam bek ah gawmkhawm (centralized) sangin Khanglam Khamtung gam Mindat leh Kalemyo cihte ah Lai Siangtho sangte, lai khetna sette ahi zong koih kawi kawi-in, thamloin Associate General Secretary zum cih bang zong Tedim cih bangah koihin kihawm (decentralized) kawikawi leh ci-in zong ngaihsut theih hi. Bangbang hileh ngimna leh deihna bulpi pen Zomi Khristiante in pumkhat suak a, kipawl khawmna teci pan’ theih na’ng hanciam tawntung ding hi. Lai leh Radio: Tu hun ciangin a hau zaw leh a pil zaw gamte in kikawmna (communications) tawh nasep hahkatin, Television, Radio, drama akipan laibu leh laidal tawh Pasian thu nakpi takin gen uh hi. Hi bang nasepna tawh kisai-in ei zong lai leh radio zanga nasep pen hanciam phat lai dingin kilawm hi. Sawltak Paul in Pawlpite laikhak in, lai tawh hansuah tawntung ahih manin tua a laikhakte pen tu dongin Lai Siangtho sunga a manpha thute ahi hi. Pumpi tawh i pai theih lohna leh i pai zawh lohna mun leh gamte leh pumpi tawh i muh zawh loh i sanggamte tawh lungdamna thu i kikup theihna, a kihilh theihna pen laibu leh laidalte hi. Tua ahih ciangin Association in i sep banah ZBC panin zong lai lam nasepna pen thupi sim zo leeng hoih ding hi. Khua Pawlpi akipan Association leh Convention dongin laibu sai phuat kawikawi tuak hi. CBA in laibu pawl khat khenin, laibu sai neu khat hongin, Lungdamna Aw i khen hi. Hite pen kicing zo nai dek lo ahih ciangin puah toh lai na’ng akisam tampi om hi. CBCNEI in Gauhati, Dimapur, Imphalte-ah laibu sai a phuan hi. Tua bang mahin ZBC in zong gentehna’n Kalemyo leh Mindat khuate-ah laibu sai-in biakna laibu manpha tuamtuamte zuakin i mite lakah pilna leh Pasian khuavak puak zo leeng hoih peuhmah ding hi. Tua banga Pawlpi in a phuat zawh lohna mun leh khuate ah Pawlpi khat, sumbuk khat-in zong Topa itna lungsim tawh kiphuan thei ding hi. Rangoon hi taleh, Gauhati leh Imphal pan hi taleh Zopau tawh Kumpite in radio zangin thu leh la hong hilh uh i za tawntung hi. Tua pen Pasian thu hilhna dingin zong zat theih ding hi cih theihna hi. Tu-in Manila panin Tedim pau tawh Nipikhat khatvei hong kigen thei hi. A hun kicing zaw, a thu kicing zaw i ngah na’ng hanciam huai hi. FEBA zumpi khat Bangalore ah om a hih ciangin India lam pan hanciam zo lehang hong kician semsem ding hi. Lai thu i gen ciangin kampau thu tawh hong kizom hi. Topa Jesuh khang laiin Rom gam sungah Greek kam leh lai na kizang tang thei a hih manin a thu hilhna kizeel baih diak hi ci-in i thei hi. Tua mah bangin Chin Hills ah zong a kizang tang thei kampau om leh Pasian nasepna leh thu hilhna in nakpi-in mai nawt tuam ding hi. Tu-in Chin Hills ah Tedim pau bek tawh Lai Siangtho buppi kingah pan hi. Tua ahih ciangin Tedim kam pen Khanglam Khamtung gam dong na kithei khin hi leh bangzah ta-in Pawlpi-in noptuampih ding hiam! I gam leh i mite it a, Pasian thu hong phawk ding uh zong deihsak takpi i hih leh Saklam Khamtung gam bek ah hi lo-in Khanglam Khamtung gam dongin thu hilh sia i puak zawh na’ng hanciam ni. Kumpi nasemte leh sang sia semte in zong Pasian min tawh sawltak nasem zah a kingaihsun a, i Zomipih Matupite, Kanpetlet te, Paletwa te leh Asho Chin te pen zawl leh lawm a man a, khat leh khat pumpi ah khantohna hong ngah zawh na’ng uh hahkatin teci i pan ding uh kisam hi. Tua bangin i lai leh i pau dong thei sakin i sisan kibatpih i u i naute e’n puah kei, don kei le’ng, kua’n hong puah sak ding hiam! Gam dang pan mite hong pai-in hong sem le uh zong Pasian tung leh mite tungah ei a minamte adingin a zumhuai zaw zong hong suak thei phial ding hi.\nRev. Khup Za GoParentage: Khup Khaw Neng & Awi Khaw DimDate of birth : March 1, 1944Place of birth : Murlen Village, Champhai District, MizoramSpouse : Niang Khan ManChildren : Mr Carey Pum Khan TuangMr John Khual Lian MungDaughter-in-law: Niang Ngaih Lun (Carey's wife)Grand daughters: Rita Man Sian Muang & Deborah Ciin Biak DikEducation & Training:High School Leaving Certificate, Mizo High School, Aizawl, MizoramPre-University Certificate, Oriental College, Imphal, ManipurB.A., D.M. College (Gauhati University), Imphal, ManipurM.A. (Pol. Science), Gauhati University, AssamAmerican Baptist Boston Seminar (September – December), Andover Newton Theological School, Boston, MA, USAB.D., Serampore College, West Bengal, IndiaBook Publishing Course (January-June), Oxford, England, UKM.Th. (History of Christianity), United Theological College (Senate of Serampore College), Bangalore, Karnataka, IndiaResponsibilities in the church and ministries:1971-1978 Field Director, Chin Baptist Association (affiliated to Manipur Baptist Convention & Council of Baptist Churches in North East India)1982-1987 Assistant Director/Director, Christian Literature Centre, Guwahati, Assam1987-1997 Executive Secretary, Literature Secretary, Mission Secretary, Pastor, CBA1991-1992 Vice President, CBCNEI1999-2000 Lecturer, John Roberts Theological Seminary, Shillong2000-2005 Pastor, Zomi Christian Fellowship, DelhiAttended/participated:Nagaland Baptist Centennial, Impur, Nagaland, 1972Billy Graham Crusade, Kohima, 1972EFI Conference, Guwahati, 1974Management Skill Seminar, Guwahati, 1974Church Growth Seminar, Guwahati, 1974BSI Translations Workshop, Rajpur, UP, 1974Family Welfare Seminar, Guwahati, 1975CBCNEI Silver Jubilee, Jorhat, 1975EFI Silver Jubilee, Hyderabad, 1976Baptist Union of India Assembly, Bangalore, 1976Asian Baptist Congress, Hyderabad, 1979Communication Workshop, Madras, 1983Publication Workshop, Bangalore, 1983Billy Graham Mission England, Bristol, UK, 1984Asia Region World Association for Christian Communication, Bali, Indonesia, 1985National Consultation on ‘Publications on Development Issues’, Delhi, 1985CBCNEI Sesquicentennial Celebration, Dimapur, Nagaland, 1986Consultation for the Christian Publishers and Booksellers in India, Delhi, 1986International Book Fair, Frankfurt, Germany, 1986National Association of Christian Communication, Nagpur, 1986Billy Graham Mission World, Shillong, 1990CBCNEI Seminar on Leadership in 21st Century, Guwahati, 1996Seminar on Mizo Identity organised by Hrangbana College, Aizawl and Art & Culture Department, Government. of Mizoram, 1996North East India Pastors Conference, Shillong, 1997Organisations:Founder member, Evangelical Graduates Fellowship, Churachandpur, ManipurOrganised Churachandpur Baptist FellowshipOrganised Kuki-Chin Baptist Union, Manipur1993 Patron member, Bible Society of India, Churachandpur, Manipur1994 Life member, Chin Students Association, Churachandpur, Manipur2001 organised Zo Research & Communication Centre, DelhiTranslated from English into Tedim:Pasian’ Nalamdang Bawlte I & II(1972)Mihing’ Lungtang (1973)Sum Sawm Lai Thum Tangthu (1974)Proofread:Holy Bible in Tedim (1975-76)New Testament Pocket size in Tedim (1995)Authored in Tedim:Zomi Baptist Convention (1981)Tedim Lai Siangtho Hong Piankhiatna (1981)Zat Tangzanng (1984)Pasian Thu Bu (1984)Lai Bang Ci Gelh Ding (1988)Tedim Pau Leh Lai Khantoh Thu (1990)Zo Minam Tawh Kisai Thu (2001)Lai Zat Tangzang (2004)Khristian Khutzat (2004)Leivui Panin (2004)Authored in English:Christianity in Chinland (1985)Chin Chronicles (1988)A Critical Historical Study of Bible Translations among the Zo People in North East India (1996)Zo Chronicles (2008) published by Mittal Publications, DelhiEdited:Zo Aw quarterly, GuwahatiLungdamna Aw monthly, Churachandpur, ManipurZomi Christian International, bi-monthly, DelhiPrizes, awards, etc received:Certificate of Achievement by the Board of International Ministries, ABC, & ANTSProficiency Prize by the Serampore College, 1981, Serampore, West BengalEdward & Mary Prize by the Serampore College, 1981, Serampore, West BengalResearch Fellow by the American Biographical Institute, North Carolina, USA.The Zo Aw Publications has been established in his remembrance and in an effort to continue his work in publications. No comments:\nImage via Wikipedia(Lungdamna Aw Lom 3, Hawm 3 March 15, 1978 laimai 1 leh 4 pan a kiteikhia) “Topa in tawi khaina man lo a zangte mudah a, tawi khaina man a zangte tungah lungkim hi” ci-in Paunak 11 sungah Pasian thu i mu hi. Sum zuak sum leite in a man lo tawi khaina a zat uh Topa in mudah ahih leh, Ama thu tawh kisaia a man lo, a kileek kimlo thuhilhna pen nasia takin mudah zawtham lai ding hi. Tua a hih manin sawltakte, siate leh pawlpi makaite in kidawma i gamtat theih na’ngin a lunghihmawh huai diak thu pawl khat kikum ni. Lai Siangtho hilhna a buppi-a ngaihsun masa lo-a kammal khat hiam, mun khat hiam bek bulphuha nei ahi zong, tua thu bek siksan a neih khak ding kidophuai hi. Sawltak Paul thuhilhna ahi upna hangah hehpihna tawh gupna ngah thu (Ef 2:8) i hilh ciangin Jesuh thuhilhna ahi gamtatna hoih om lo upna neih khak ding a lauhuaina thu zong kiphawkmawh bawl khak ding hi lo hi. Tham lo in Ef. 2:8 i sim khit ciangin din’ khawl pah lo-in 2:10 zong sim suk lai leeng gamtat hoih a gamta thei lo leitung mite in gamtat hoih i gamtat theih na’ngin Jesuh Khrih sungah hong kigumkhia, hong kipiangthaksak a hihna i tel pah ding hi. Gupkhiat sa ahi, a piangthak, Jesuh nungzui a kici ei Khristiante in Mat. 22:37 sung thu siksan a, Pasian it ding, Pasian thu bek ngaihsun ding. Pasian tungah ki-ap ding cih thu bek gena nei-a, mihing it ding, mihing thu lunghihmawh ding thu gen mang pen zong a dahhuai thu hi thei hi. Tua bek mei letin 1 Joh. 4:20 thu lawng kha ngei kei leeng thu hilhna kicing lo hong suak thei ding hi. Tham lo-in Mat.22:37 pen thukham masa pen leh a lian pen hi cih i theih zawh ciangin tang 39 sim leeng, “Na pumpi na it bangin na lawmte (mihingte) zong na it in, a cihna thukham nihna in tua a masa thukham tawh kibang hi,” ci lian hi. Jesuh in a kibang hi a cih nungsang e’n zong a kibanga i san ding hi ding hi. Pasian thu bul bawl nuam kisa in, ‘Mi in khomun bek tawh nungta lo hi. Pasian kam sung pan pusuak thu khempeuh tawh a nungta hi,” (Mat. 4:4) thu i gen ciangin khomun a kici an nek tui dawn pen Jesuh in a thusim lo zaha muut khak ding baih hi. Izipt gam pan Israelte Kanaan zuan a a pai laitak uh a, vantung pana nek ding manna a khiat Topa in a mite adingin an nek tuidawn a lunghihmawh Pasian ahi hi. Leitung an nek tuidawn bek lunghihmawh pen a nei a, vantung nuntakna thu thusim lote hilhna tawh kisai in Jesuh in a gen dawimangpa khemna a thuhna hi zaw hi. “Tunia ka kham khop ding uh an hong pia in,” ci-in thu na ngen un ci-a a nungzuite thu a hilh, an nek ding hong deihsak pha mahmah, gilkial a om mi 5000-te nek ding ngasa leh khomun a vaihawmsak tantan migi Jesuh in an ngawla puksi dingin hong deihsak bang zia-a teci pan khak ding hi lo hi. A tawntung a ding kha nuntakna pen khang khat bek ding ahi leitung pumpi nuntakna sangin thupi zaw hi cih thu i gen ciangin Jesuh pen kha bek it-a pumpi it lo zaha lah khak theih hi. Tua mah bangin kha leh pumpi in nuntakna bup sungah nuntakna nam tuamtuam nih ahihna thu i gen ciangin kha leh pumpi pen a kisai kha lo hiam a kikhen tuam vilvel zaha kipehna nei lo zaha hilh khak zong a ol mahmah khat ahi hi. Pumpi leh kha pen kisai kha tuah mahmah zaw tham ahih manin na pumpi hiang khat ahi na khut tawh mi na na guksak a, na kam tawh mi na hosiata, na khe tawh mite simmawhna tawh na pek zanzan leh tua na pumpi gamtatnate in na kha nuntakna tawh hong kisai mahmah zaw tham ding hi. Hih leitung ah na pumpi gamtatna in hong tung lai ding vantung a na kha nuntak na’ng tawh tua zaha kisai ahih chiangin kha leh pumpi tuam khen a thu hilh khak ding zong kingaihsut ding hi. Pasian Lungdamna thu a kicinna inah hih leitung nuntakna a kipan sih zawh cianga vantung nuntakna donga zat theih ding thu hi a, na kha bek hi lo-in na nuntakna buppi, na hinna buppi tawh hong it hi cih thu na phawk ciangin Pasian itna in bangzahta’n lian a, za a, thuk ahi hiam cih hong ngaihsun sak ding hi. Pasian gupkhiatna in mipum khat khat bek tawh kisaia gen a, gambup a ding leh mi nam adingin gupna thu, hotkhiatna thu in khiatna nei lo banga kihilhna in zong a man lo thuhilhna khat hi thei hi. Gam sung leh gam bupa mawhna leh khialhnate khempeuh pen mi pum khat leh khat bek mawhna leh khialhna pana hong kipan khin kikeuh banga ngaihsut khak theih hi. Ahi zongin Lai Siangtho in mawhna pana kisik dinga a sap mite pen mi khat khat lak ten’ ziau ziau a kisik ding a ci bek hi loin mi nam bup khat, leitung bup in zong mawhna leh a khialhna nei hi ci-in tuate khempeuh zong a kisik dingin leh kikheel dingin deih hi. Mi khat khat pen mawh hi cih zong a man mah hi. (Rom 3:23) Ahih hangin mawhna inah mi pum khat khialhna leh mawhna bek bang zia a ngaihsun a, a siangtho lo an nek tui dawn, a siangtho lo kimawlna a kipan numei pasal mawhna leh khialhna te bek khialhna leh mawhna sa kha-a mi nam kideidanna, leitunga zawnna ngaunate leh gam sung ki ukna sunga thuman lohnate thudon loh khak pen Khristiante ading a kicing hi lo ding hi. Thuciam Lui sung i et ciangin Pasian in mi pum khat bek gum lo-in a nam buppi a a gupna a huhna leh mi pum khat bek gimna pia lo-a a gam bup nam bup-a gimna a piakna mun tampi om hi. Sodom leh Gomorrah pen a vekun gimna kipia hi. Nineveh khua ah Jonah in thu a hilh lai in mi pum khat bek kisik dingin ci lo-in a khua buppi a kisik dingin ci hi. Mat. 28:19 sungah Jesuh in mi pum khempeuhte nungzui suak dingin a cihna i muh mah bangin mi pum khat bek hi lo, mi nam in zong thukhenna thuak ding hi ci-in a genna Mat 25:31-46 kimu hi. Tua hi-a mi pum leh gam kikhen thei lo-in mi pum khat kigawmkhawm, kipawlkhawm a om i hi (Rom 13, 1 Pi 2, Ef 5 & 6). Mi pum khat bek nuntakna pen Pasian thu in a gen sak khakna bangin gam sung thu leh nuntakna ziate Khristiante in thudon kul lo ding ngaihsutna leh tuate suk khak leh lawn khak pen a siang lo zaha kihilhna om thei a hih manin dahhuai hi. Hih thu tawh kisai-in Billy Graham in “Jesuh in suahkikna thu khut lang khatah tawi-in a lang khatah tui hai khat tawi dingin hong hilh hi. Na dang khempeuh tawh gam sung haksatna leh thuman lohnate zong i lunghihmawh ding ahi hi. Lungdamna thu pen tangpi tangta nuntakna tawh kisai hi cih thu ka hanciam tawntung hi. Gam sung haksatna thute thudon lo-a om kha Khristian pen dahhuai hi” ci ngei hi. 1967 kuma America Kumpi in “Zawn’na Gal Do Ding” (War on Poverty) cih thu kikupna Washington khuapi-ah a pai lai-in mi tampite in a mawhsakna thu pen Billy Graham in a thuh kikna-ah mi zawngte leh ci mawhte kep ding don ding thu Lai Siangtho sung mun 175-ah om ahih ciangin zawn’na langpan’ dingin Lai Siangtho in hong hilhna lian khat hi ci hi. “Na khut taklamah Lai Siangtho tawi-in na vei lamah leitung thukizakna (newspaper) tawi leteh Pasian nasep zia ding na tel pan ding hi” ci-in gen ngei hi. Pasian thu aipeng noptuamna ding sa i hih manin angsung thei Khristian tampi ki-om kha-in “Kei siangtho peuh leng hih leitung bup gam bup pen a nit hang phamawh sa ke’ng” ci bang pianin mi tampite i nuntak manin i kingaihsut phat ding kul hi. “Leitung” kici kammal telkhialhna in zong a dahhuai khat hi. Vantung thu leitung thu, Pasian thu deih kisa-a leitung thu leh leitung nuntakna thu khat peuhpeuh nasim lo hiam, a kihhuaia seh khit hiam zong man lo kha ding hi. Leitung nuntakna sunga gamtatna man lote genna in “leitung” cih mah a om manin kitel khial thei hi. Pasian in leitung ita a Tapa hong pai sak zaw tham a hih ngaihsunin, dawimangpa bek i piak bawl tawntung ding hi lo hi. Pasian deihlohna tawh kituak genna leitung leh a deihna tawh kituak genna leitung kammal omnate lim takin Lai Siangtho ah kan ding kisam hi. “Wheaton Declaration of 1966” kici sungah “Lai Siangtho cihna tawh kituak zia lo bang pi-in leitung pan pumpi kituam bawla i om sawmna bangin leitung haksatna leh kisapnate pha takin i sem thei kei hi” ci hi. Leitung a ding ci i hihna tuat pha ni (Mat. 5:13). Tu huna Pasian thu gupna thu i san cianga i khialhna lian khat in Jesuh Khrih pen mawhna khialhna sung pana hong honkhia thei ciang bekin sangin Kumpi Topa ahihna i sang kei hi. A sia lamin gen leng, Jesuh pen i cihmawhna pan hong hon ding bek-a deiha, a thu zuih ding, a ukna man ding leh thudot ding a sang nuam lo i suak hi. Hong hotkhiatna pen hong uk nop man leh a deihna i zuih theih na’nga a hong honkhia hi zaw hi. Ama’n hong hotkhiat ciangin ama huhna tawh ama deihna zuih theihna thu hong guan hi. Tua pen Kha Siangtho nasepna hi. A tak takin Jesuh pen mi pum khat tung bek ah vaihawmna ana nei hi lo-in leitung leh vantung a ana khempeuh a neipa hi (Mat. 28:18). Na khempeuh ama piansak ahi hi (Joh. 1.3). Kumpi tokhomte, uknate, a sang bel nate leh vangliatna khempeuh zong ama piansak hi a, amahmah in uk hi (Kol. 1:15-20). Tua hi-a gupna deihna pen a kipiangsak nate khempeuh in suahtakna a ngah na’ng ahi hi (Rom 8.19-22). Mihingte pian’thakna ding bek hi lo-in na khempeuh in a thak a suah na’ng thu pen Lungdamna Thu ahi hi (Mang 21:5).\n(Lungdamna Aw Vol.1 No.1 March-April, 1976, laimai 1 leh Vol 1 No.2 May-June, 1976 laimai 1 leh 4 pan kiteikhia) Ei mualtung gamte ah Khristian biakna thu hong tun nungsang kammal thak i zat bel khat in Mission ahi hi. ‘American Baptist Mission’ hi’ng, ‘Welsh Mission hi’ng, ‘N.E.I.G. Mission hi’ng’ i kici thei puut hi. Tua in bang deihna, bang khiatna, bang cih nopna taktak hiam cih kan tuan nawn se lo-in, Khristiante’ kipawl khopna min bangin i zang thei pen hi. Tua pen a hih tei hangin biakna tawh kipawl a kizatna panin thupuak nasepna thu gen nopna hi zaw hi. Pasian lungdamna thu mi khat pan mi khat, mun khat pan mun khat leh gam khat gam khata kipuak sawnna nasepna in ‘mission’ kici hi. Pasian thu khat leh khat kihilhna thu hi a, a mun a gam bangtan gamla hi ding cih thu pen a deihna lian hi masa lo hi. Tua banga nasepna a hong sem, thu a hong puak mite pen ‘Missionary’ kici hi. Abei sa kum bangzah hiam a kipanin tua banga Pasian thu a hong hilh Missionary-te in hong ciahsan zawh ciangun eite pen ‘T.B.A., ‘C.B.A.’, ahi zongin, ‘Presbyterian Synod’, ‘N.E.I.G. Mission Church’ ahi zongin pawlpi ci-in pawlpi (Church) min i kivawh leuleu hi. Gamdang mite’ kepna khoina Mission hun panin ei leh ei a ki-uk a kikeem thei Pawlpi-Church hun tung ta hang i kicih nopna khat ahi hi. Tua ahih leh mission kici kammal eite in i zatna ding a kisapna om nawn lo hi i ci thei ding hiam? Hih dotna in tu-a i kikup nop pen thu a hi hi. Mission bangcih nopna hiam? Lai Siangtho hilh siam Rev. Dr. John Stott in hi bangin ci ngei hi: ‘Pasian in Pasian a hihna hanga na a sepnate in mission hi. Lai Siangtho sunga nungta Pasian pen thupuak Pasian hi i cih ciangin Mission khiatna gen hi hang’ ci hi. Pasian in a Tapa Lungdamna Thu puak dingin hong paisak a, tua mah bangin eite zong tua Lungdamna Thu hilh sawn, gen sawn dingin Jesuh in thu hong pia hi. Tua pen Mission hi. ‘Pasian in Mission phuan a, Jesuh pen Missionary hi a, leitung pen Mission Field hi’ a cih pak pen thuman khat hi. Tu huna Mission Committee, Missionary Board, Missionary Society cihte hong kiphuh ngeingaina in hih thu hang ahi hi. Mission kici kammal pen i zakna sawt zo ci phot ni. Tu huna i zak mun mahmah khat pen ahih leh Evangelism kici kammal hi. Hi pen Evangel kici pan hong kizang hi a, tua pen Gospel kici tawh a khiatna kibang hi. Gospel pen Lungdamna Thu ci-in i Lai Siangtho sungah kizang hi. Jesuh in Ama nuntakna tawh leitung mi mawhte hong gup khiatna thu, nuntakna thu gen nopna hi a, tua pen lungdam huai ahih ciangin Lungdamna Thu kici pah hi. Tua ahih ciangin Evangelism kici pen a tomin gen pak sawm leeng, Lungdamna Thu, Gupkhiatna Thu pulakna leh kizelhsakna nasepna thu kici thei ding hi. Bang ci-in Lungdamna Thu genin, semin, hilh le’ng kicing thei peen ding hiam cih thu in Evangelism hong suak hi. Hih tawh kipawl in Lai Siangtho thu a hihna, a hilhna bang a lente, a saangte in Evangelical Pawlpi ci-in zong kigen thei hi. Tua bang thu a lente leh a sang mite in zong Evangelical kici thei-a, amaute gamtatna leh sepna thu pen Evangelistic nasepna kici thei hi. Tua ahih ciangin tu huna Pawlpi nasepna sungah ei kammal a hi lo, Mission, Gospel, Evangelistic, Evangelical, Evangelism cihte hong kizatna pen thu lamdang hi lo zaw a, a khiatna leh a zatna i kikup taang ciat ding thu khat hi zaw hi. Kha khanlawhna hong tung a, Pasian nasepna tawh kipawl lawpna, thanuamna leh hahkatna hong piang a hih manin kuama peuh nuam hang. Thu khat panin, ‘Pasian na sem ni’, ‘Gupna thu, Lungdamna Thu gen ni,’ i cih ciangin thu haksa lo tawh a kibat hangin, ‘Bang ci sep ding, bang ci gen ding?’ cih thu i gen ciangin ngaihsutna kibang kim pah loin, kikup ding thu tampi tak hong piang thei hi. Tua pen tang lai-in zong hi a, tu hunin zong hi ve ve hi. Lai Siangtho siam khat ahi Leighton Ford in a genna panin Thuciam Thak Bu sunga Pasian nasepzia (Evangelism) pawl thumin hong lak hi. 1. Khat leh khat ki-itna tawh kipawl khawm a, teci panna (Koinonia). Marka 2:16 sungah Jesuh in a sepzia kimu hi. 2. Khat leh khat kikep kikhoina tawh teci panna (Diakonia). Cinatna nam tuamtuam a veite damsakin, dawite hawlkhia-in Jesuh in Pasian na seem hi (Marka 1:34). 3. Lungdamna Thu genna, pulakna tawh teci panna (Kerygma). Mawhnate kisik a, Lungdamna Thu saang dingin Jesuh in thu hilh hi. (Marka 1.14) Tanglai sawltakte hun lai-in zong hi bangin na seem uh hi. Khat le khat ki-itna tawh kipawl khawmin teci pang uh hi. (Sawltak 3:6). Tua ciangin hahkatin Pasian thu hilh uh hi (Sawltak 5:42). Gambup Pawlpi in a hi zong, khua pawlpi in a hi zong, mi pum khat in a hi zongin Pasian na i sepna uh, Jesuh a ding teci i pan’na-ah hih thu thumte ki-itna tawh kipawlna (fellowship or koinonia), hehpihna tawh nasepna, gamtatna (service or diakonia), leh kam tawh hilhna, pulakna (proclamation or kerygma) a kicingin i zat kim ding, i zuih kim ding a hi hi. I phawk kik ding thu pawl khat om hi. Pasian Thu, Lungdamna Thu, Lai Siangtho Thu, Khristian Thu Upna kici leh biakna dang a tuamtuamte kilamdanna lianpen in Kha nuntakna thu a hi hi. Lungdamna Thu kici-in mihingte in mawhna sungah a sihna pan nuntak kikna a ngahna thu cih nopna hi. Johan 3:16 in a gen zong tua thu hi. Tua hi-a tanglai mah bangin tu hunin zong Jesuh Khrih a saang, Amah hanga nuntakna thak a ngah, Amah hanga mi thak a suak leitungah a ni ni, a kha kha-in kibehlap tawntung a hih manin Topa min i phat hi. Tua laitak mahin gupna thu, suahkikna thu, lungdamna thu a saang nuam lo, a saang thei lo mi tampi tak Pawlpi sung mahah a hi zong, Khristian kici min pua mite lakah a hi zong om lai a hih manin dahhuai hi. Tua bangin thu-um nai lo, Pawlpi pua lamah a om lai mite i teci pan’na kitelh zo lo hi. Amau ading thu i ngetsak ding i tavuan lian hi. Tua ciangin Lai Siangtho thu a thei, suahkikna thu a kamngah, Lungdamna Thu a thei, a hih hangin amah pen Jesuh tungah a ki-ap lo Jesuh thu a zui lo hi napi’n ama theih bang a thei lote a simmawh pawl khat a om manin dahhuai sem hi. Tua ciangin amah in gupna thu sang a, kha nuntakna zong ngah takpi hi napi, ama muhna leh theihna bang leh zuihna bang a ngah nai lote a hi zong, ngah nai a sak lohte a hi zongin te pen neu et kha pah a, amah leh amah tawh kibang zaw diakteng pen ‘misiangtho’ pawl lima kibawla pawl tuam phuan a hi zong, a phuat sawm a hi zong om thei hi. Tua banah amahin suahtakna, nuntakna thak, kikheelna thak a ngah kha beek zong hi lo napi tua ‘misiangtho’ pawl penah va kihel sam a, amau pawla kihel lote a thusim hiau lo mi pawl khat mah om hi. A taktakin ci leeng hi banga thu zuau gen a, a kineih, tuu vun a silh ngiate hangin mi tampite in Jesuh hotkhiatna thu sang thei lo uh hi kha ding hi. Lam khat panin tua banga a kineih a kibawlte hanga ei a lunghihmawh, a deih taktak kimlai-in Jesuh thu thudon lo-a mot om pen lah dahhuai sawnsawn hi. Tua ahih ciangin Pawlpi makaite, thuhilh siate leh thu-um mite khempeuh in i Pasian nasepna, i teci pan’na kingaihsun pha ciat ni. Lungdamna Thu a kicingin mi buppi adingin hilh ding hi. Gupna in tawntung nuntakna thu hi a, tua kha a nei mipa/minu in pumpi leh lungsim nei mihing a hih mah bangin, it khin hehpih khin, gum khin nuam hi. Gum thei hi. I thu hilhna in vantung lam bek sukha lo-in leitung zong a suk khak ding hi. Jesuh vantungah om den lo-in leitung ah hong kumsuk ciangin Lungdamna Thu kici hong piang thei pan bek hi. Pasian Thu a za nai lo, gupna thu a sang nai lo, khuavak a ngah nai lo mite lakah “Leitung ci” leh “Leitung khuavak” i suah ding pen i mission nasep hi. Ci leh khuavak in leitung panin al kei luateh, mial luateh ci-in kidaithah mawk-le-uh amaute a alsak, a vaksak Jesuh adingin amau geelin kimanna nei lo suak ding hi. Khatvei College ah ka kah lai-in ka siapa un Khristian nuntak zia ding, pawlpi nuntak zia ding hong lahna tu dongin ka mit kha-ah luai lai hi. Suang laivom sungah mihing lungtang a hi zong, pawlpi lungtang lim a hi zongin dingin beem (o) golpi gelh hi. Tua beem laizang takah beem khat gelh kikin, tua sungah Khrih omsak phot hi. Tua Khrih beem panin Pasian tawh kipawlna (worship), lawmte tawh kipawlna (fellowship), Lai Siangtho simna (Bible study), thungetna (prayer), thuhilhna (proclamation/preaching), leh gamtatna nasepna (service) te hong mengkhia sakin a gol beempi pen a kikim ciatin hong kihawmsak liailiai hi. “Jesuh Khrih sungah i khantohna a kidom kim ding hi, khen tuam dei tuam om lo ding hi” hong ci hi. Tua ahih ciangin thugenin, Lai Siangtho enin Mission leh Evangelism thu pawlpi in lim takin a ngaihsut ding thupi hi. Kha mangthang a zong lo pawlpi in a mangthang pawlpi hi a kicih mah bangin mi ngah na’ng i hanciam ding hi. Tua kha mangthang i zawn penin nang leh keimah bangin a gilkial thei, natna satna a thei pumpi nei, a heh thei, a nuam thei, a dah thei lungsim nei hi cih zong phawk khial lo-in, Jesuh mah bangin a buppi-in i it ding hi. Jesuh in a phel lang khat bek it lo hi. “Kha Siangtho tua bangin kikaisak lecin (lehang), vantung na seem dingin siam ding sawt lo-in.”Related articles by ZemantaLia Zamnu Interview-na (Lelte Weekly)Can a rock band perform gospel songs?Buonglienkung is no more!Scavenger Project - Showcasing Mizo Musical TalentsReligious Conversions ReconsideredLelte Weekly Interviews Zamnu - The Burmese SensationFree eBook From Zo Aw: Download Now!Zo Lengthe - My Favourite Zomi Rock SongNorwegian Baptist Union to Help Mautam victims in Chin State, Burma\n(Zolai Kum Sawmnga Cinna Pawi 1925-75 Lamka, Laimai 15-18 pan a kiteikhia) Leitung bup minam ciaptehna pan Mongolian minam a hi, Tibeto-Burman kam a zang Zomite pen Burma, India leh Bangladesh gamte-ah i teeng hi. Burma-ah Chin Hills, Upper Chindwin leh mun tuamtuamah i teeng hi. India ah Manipur, Mizoram, Tripura, Nagaland leh Assam gam mun tuamtuamah i teeng hi. Bangladesh-ah Chittagong gam sungah i teeng hi. Tua bangin mun tuam gam tuamah teengin kikhenthang i hih manin i ngeina, i gamtat leh kampau kibang kim lo hi. Tua hangin mite in zong minam tuamtuam mah hong sa-in Chin, Kuki leh Lushai cih bangin min tuamtuam hong guan uh hi. Tua bangin eite in zong i kam zatna tawh kituakin Laimi, Mizo, leh Zomi cih bangin i kilo hi. A tomin ci leeng, minam khat hi napi hangin gam tuamtuamah min tuamtuam leh kam tuamtuam zangin i om hi. Tua a hih manin mi tuam nam tuam takpi mah a kisa zong i om hi. A hih hangin tu hun ciangin lai pilna tawh khuamuhna, gamtatna leh ngaihsutna hong tangzai zaw ta a, kikawmna, kiphakna zong hong ol zaw ta a hih manin pum khat sa khat i hihna pen kitel pianpian ta a hih manin lungdam huai hi. 1890 pawlin British Kumpi in hong khangin i gam hong uk a, tua tawh kitonin Khristian makaite hong tun ciangun i minam tangthute lai-ah kikhumin, i kam i lai zong tua hun ciangin hong piang hi cih ding a hih manin a khangmoi mahmah lai minam khat i suak hi. Tua ahih manin 1900 ma lam tangthu gen ding tam pha lo-in a beisa kum 75 sung thu panin i minam leh gam nuntakna zia kikum thei leeng zong a kicing mahmah lai ding khat ahi hi. Tu-in kum za-sim 20-na a cin’na ding kum 25 bek in sam lai a, seh li suah seh thum pen i zang khin hi. Tua a hih ciangin kum 2000 a cin’ nading a sapna kum 25 sung teng pen bangci bangin zangin zeek leeng i gam i lei, i minam a dingin manpha thei pen ding hiam cih thu ei tu khang mite in i lunghihmawh ciat ding kilawm hi. Hong tung ding kum 25 sungin a beisa 75 sunga thu piang, na piang leh mi piang khempeuh sanga tam zaw leitungah piang ding hi ci-in mipilte in ummawh uh tham lo-in, tua phawk kawm gige-in kalsuan ding, ngimna geelna neih ding hanciam uh hi. Tua a hih leh, Zomite in zong lungpilna ngaihsut siamna tawh i kalsuan kul ding hi. Mi dang gam dangte zahin i pilna, i siamna leh hauhna a kicin’ nai lohna hang tawh kihawmthawhna tampi i neih hangin i gam in lei leh a ni a kha tawh kituakin thupha tampi Pasian in Zomite hong pia hi cih thu i phawkkhialh loh ding thu khat hi. British kumpi in kum 60 tang hong uk zawh uh 1947-48 ciangin Burma leh India in suahtakna ngahin, tua pan Pakistan hong piangin, Pakistan panin 1971 kumin Bangladesh hong piang hi. Tai patle 13,902 a zai, mihing 32,300 (1973) a pha Chin Hills pen 1948 ciangin Chin Special Division kici-in Chin Affairs Council leh Chin Affairs Ministry nei-in ki-uk hi. Gam vaihawmna-ah Vum Ko Hau, Mang Tung Nung, Shein Htang, Vuan Tu Maung, Za Hre Lian, Ral Hmung, Thang Lian, Lun Pum leh ulian dang tampi min hong kidawk hi. Kumpi nasepna sungah Thawng Cin Thang, Tuang Hmung leh mi dang tampi mahin min hong nei uh hi. Galkap lam zong kidawm tuan lo-in Dal Za Kam, Lian Cin Zam, Khen Za Mung, Hrang Thio, Putpa, Pau Khan Thang leh adang tampi mah i lungnoppih uh hi. 1962 kuma General Ne Win’ makaihna tawh galkap in gam vaihawmna hong let ciangun Chin Supreme Council kinei a, Son Kho Lian in hong makaih hi. 1974 ciangin Burma in Upadipi thak nei a, Chin Special Division pen Chin State hong suak hi. Gambup vaihawmna lian pen Council of State-ah Chin State panin Khen Za Mung leh Thakin Aung Min, Council of Ministers-ah Vankulh, leh vaihawmna hiang tuamtuamah ulian tampi kihel hi. Khristian pawlpi lamah S.T. Hau Go, Van Bik, Kyon Bil, Hre Kio, Kam Khaw Thang te-a kipan mi dang tampi in hong makaih uh hi. Tua bangin khantohna hong piang a, tu ciangin kumpi nasem ulian, galkap mang, zato siavuan, sitni omin, M.A., M.Sc., Ph.D. cih mah a ciangciang panin hong pusuak nainai hi i ci ding hi. Tai patle 8143 a zai, mihing 332, 390 (1974) a omna Lushai Hills pen 1952 kumin District Council-in ki-uk hi. Tua huna kipanin R. Vanlawma, Pachhunga, Lalsawia, Ch. Saprawnga, H.K. Bawichhuaka, Chalchhunga, Lalmawia, R. Thanhlira, C. Pahlira, A. Thanglura, Hrangaia, Lalbuaia leh mi dang tampi min hong kigen hi. Kumpi nasepna panin Hmingliana, Lalbiakthanga, Khawtinkhuma, C. Lalrema leh a dang dang in za lian hong ngah hi. Galkap panin Thenphunga, C. Vankunga cihte in min hong nei hi. Khristian pawlpi lamah Zairema, Ngurauva Ralte, Pazawna, C. Lalhminga, leh a dang tampi mahin makai uh hi. 1972 ciangin Mizo Hills District pen Union territory hong suakin Mizoram cih min hong pua hi. Legislative Assembly nei-in Chalchhunga, R. Thangliana, H. Thansanga, Ch. Saprawnga, Vaivenga, Khawtinkhuma, Lalsangzuala leh ulian dang tampi in vaihawmna len hi. Sangliana in M.P. sem hi. Tua bangin khantohna piangin, zum nasem ulian, siavuan, galkap mang tampi omin, M.A., M.Sc., Ph.D. cihte leh I.A.S., I.F.S., I.P.S. cihte a gamgamah hong kicing mahmah hi. Tai patle 8628 a pha, mihing 10,72,753 (1974) ten’na Manipur pen suahtakna ngah ciangin State minin tawmvei sung ki-om hi; tua zawh ciangin Part C State kihi kik a, tua pan Union Territory in sawtpi mah a ki-uk zawh ciangin 1972 ciangin State i ngah kik uh hi. Tua sungin gam vaihawmna-ah Teba Kilong, S. Vungkhom, Paokhohang Haokip, Paolen Haokip, T. Goukhenpau, Pauneikhai, N. Gouzagin, T. Gougin, Haukholal Thangjom, Ngurdinglien leh a dang ulian tampi hong khang khia uh a, India Parliament-ah Paokai Haokip M.P. in i nei hi. Kumpi nasepna-ah Thangkhopao Kipgen, T.C. Tiankham, H. Vum Khaw Thang cihte leh mi dang tampi in hong makaih uh hi. Khristian pawlpi lam panin Nengzachin, Rochunga Pudaite, T. Jam Khothang, Dongkhothang Singson, Mangkhosat Kipgen leh a dang tampi mahin hong makaih uh hi. Tua ciangin zum nasem ulian, siavuan tampi M.A., M.Sc., a kipan I.A.S., I.F.S., I.P.S. cihte dongin ulian tampi hong piangkhia hi. Manipur gam mi buppi seh li suah seh thum tang pen Meitei hi a, seh nihte pen Naga leh Zomite hi hang cih theih ding hi. Tua hi napi-in a mi tawh kituakin Zomite in nasepna leh vaihawmna kilen kawikawi bilbel hi. Kampau leh lai tawh kisai-in Mizoramah Lusei kizangtang pen hi. Mualtung Manipur ah a kizat kim theih loh hangin Manipur-ah Meitei kam kizangtang pen hi. Chin State ah a kizangtang kam piang zo nai lo a hih manin haksatna leh supna tampi om hi. Lai leh kam pen pilna siamna kihawmna, kikawmtuahna bulpi a hih ciangin i lunghihmawh ding thu lian khat hi. Hih thu tawh kisai-in Tedim kam pau mite in tavuan lian nei uh hi ci le’ng kikhial lo ding hi. Bang hang hiam cih leh kam nam khat zang panin Chin State sungah a milip tam pen a hih mah bangun zum nasem, sangsia, galkap leh lai pilna a ngah zong tam pen a hi uh hi. Sumsin sumbawl a hahkat mi a hih mah bangun neih leh lam zong a kicing zaw gam hi a, Chin State pua Burma gam sung mun tuamtuamah Tedim kam a zang mi a om bek tham loin India gampi dongin kizang thei kawikawi hi. Sang leh lai tawh kisai-in Burma ah gambup kam leh lai a hi Burmese banah gamkete leh minam tawmte’ kam leh lai zong zum sung sang sungah zat theih, puah theih na’ng thu a thak Upadi Nambat (Article) 102 leh 152 sungah lim takin hong kikhumsak ciatciat hi. Tua bang mahin India gamah zong gam bup kam a hi, Hindi leh English banah gamkete leh mi nam tawm zawte’ kam leh lai puah ding, zat ding thu Upadi Nambat (Article) 29, 30 leh 46 sungah a kicingin kigelh hi. Ei a puah ding, a zang ding mite i ginat ding, i kivak i kizen ding bek thupi hi. Kumpite in hong huh nuamin a mansa-in om uh hi. Lokhawh singpuak haksatna gam, sing kawm suang kawma teeng, kumpi tuamtuam vaihawmna nuai-ah a kikhen minam i hih hangin a toma i gen samsamna bek panin zong i gamah khantohna nakpi tak piang hi i ci ding hi. Tua thu i ngaihsut ciangin Pasian in Zomite deihna zatnopna khat hong nei hi ding hi cihna lungsim hong guan hi. Gentehna pak panin, 1973 August kha-in Calcutta khuapi-ah Zomite khat Customs & Excise zuma mang lian Collector khat ka mu hi. November kha-in New York City-ah Indian Mission to UNO-ah Secretary a sem khat na om hi. 1974 May kha North East India Christian Council kumcin’ kikhopna Tezpur ah President a kipan ulian dang tampite in Zomi vive a hi uh hi. Gauhati vanleng tualpi-ah 1975 September kha-in Manipur Gam Director of Tourism, Manipur gam Secretary, India kumpi Income Tax Officer, Gauhati University a Ph.D. a kah laitak, Allahabad University pan M.A. a man khinsa, Eastern Theological College pan B.Th. a man khin lian tawh zing tungin ka kisutuah kha uh hi. 1976 January kha-a Hyderabad khuapi-ah Evangelical Fellowship of India (EFI) Silver Jubilee khoppi lian a kineih lai-in hun ukpi a kipan makai dangte leh Pasian phatna lapawl sate in Mizoram leh Manipur pana pai Zomite a hi uh hi. A kha kik February kha-in Imphal vanleng tualpi-ah Manipur gam Cabinet Minister leh Hill Standing Committee-ah Chairman a sem masa penpa te gel tawh ka kimu kha uh hi. March kha-a Manipur Baptist Convention kum nga hal kikhoppi Imphal-ah a om lai-a mihing 10,000 mai-ah, “Hong Honpa Itna Gengen Nuam Ka Sa” ci-a la tawh teci a pang, tua late mah April 2, nitak nai 5, minit 5 hun lai taka All India Radio, Imphal, pana hong sakhia zuaizuai mite in Chin Baptist Choir (Manipur) te a hi uh hi. Hih banga i mit tawh i muh, i bil tawh i zak thu tawm khat i kaihkhop pakte nangawn in Zomite khut sungah talen lian hong kikoih hi cih hong lak hi. Tua hi-a Pasian zahtak kawma sang leh lai tawh kipattahna panin gam leh lei-ah khantohna, mainawtna leh nopsakna piang thei-a, piang thei lai ding hi.Related articles by ZemantaAn Interview With Bianca SonMoney or Your LanguageNorwegian Baptist Union to Help Mautam victims in Chin State, BurmaChin, Mizo, Zomi or Kuki- Which is the most politically acceptable identity for a Zo?Religious Conversions Reconsidered\n- by Rev Khup Za Go Leitung minam khempeuh in minam vanglian, gam leh lei nei, biakna, ngeina kician nei, lai leh pau kician nei hi hong kicih ding i ut ciat hi. Gam leh lei nei lo, pau leh lai kician nei lo, biakna leh ngeina kician nei lote pen minam mangthang leh mi tavaite kici hi. Tua banga kumpi vaihawmte leh leitung minam dangte in mi mangthang leh mi tavai a hong cih ding kuamah in i ut kei ciat hi. I ut loh mawk hangin ut lohna bek tawh hong kisai khin thei lo hi. Mi haite pen a hai a hih lam uh a kithei lote mah hi. A hai a hih lam uh a kitheite in a pil na’ng uh zong pah hi. Mi in cina a hih lam a kitheih ciangin a dam na’ng zatui zaha a zong pah hi. Tapa taimang in zong a mang a hih lam a kiphawk ciangin inn lam hong delh pah vilvelin a pa kiang hong kidenna a, a mang lo hi ziau hi. Minam mangthangte in zong amau mangthang kisa lo kha ding hi. Mite in minam mangthang khatin hong ngaihsun hi, a mangthang minam hi hang cih a kitheite pen kibawlphain, kipuahpha ding uh a, mangthang lo takpi ding uh hi. Tua pen eima khut sungah om gige hi. Na um maw? Leitungah minam min kician, gam leh lei kician leh lai leh pau kician khat a neite pen minam mangthang khata seh ding kilawm lo hi. Kumpi khat a hih lian loh hangin gam uk khat sung kumpi khat sungah zong minam tuamtuam om thei a, minam kician leh minam mangthang hi lo hi cih theih ding minam kician cih theih na’ng mah om veve hi. Tua ahih leh ei minam pen bang dinmun ngel ah i ding hiam i ki-et nadingin leitung minam pawlkhat en pak sai dih ni. Sen (Chinese)-te in kumpi gam khat ahi China kici gam khat nei a, pau zong tampi a neih hangun zattang diak Mandarin pen Sen kam hi ci-in kiseh hi. Sente omna khuapi tampi a om hangin Beijing pen amau khuapi hi a, mite in zong Sente’ khuapi mahin seh sak hi. Sen minam mah in Taiwan kici kumpi gam tuam khat zong nei a, tua ah Taipei kici a khuapi uh hi. Tua gamah Madarin mah lai leh paupi-in zang uh hi. Leitung gam tuamtuamah, kumpi uk tuamtuamah Sente a om kawikawi hangun minam mangthangin kiseh lo hi. German minamte in Germany kici gam khat nei a, Berlin kici pen a khuapi uh hi. German lai leh pau cih zong om hi. German mi gam dang tuamtuamah a om hangun minam mangthang kici thei tuan lo hi. Mikang (English) minamte pen England gam bekah hi loin leitung mun tuamtuamah a om kawikawi hangun England ah kumpi nei uh a, England khuapi leh phualpi London pen Mikang minam khempeuh khuapi-in kisim hi. Pau leh lai zong English ci-in a kician, a thupi khat nei uh a, American English cih bang a om tei hangin English-te pen minam mangthangin kisim tuan lo hi. Tanglaiin India gam a kici pen lian mahmah hi. Sri Lanka, Burma, Pakistan, Bangladesh kici gamte India pan a leengkhia vive hi. Tua a hih hangin tuin zong India mite in India gam cih ding nei hi. Tua sung ah Kolkata, Chennai, Mumbai, Bangalore, Delhi cih bang khuapi lian tampi om hi. Ahih hangin tua sungah Delhi pen kumpi vaihawmna leh phualpi-in kiciamteh hi. India gam sungah kampau nam tampi - Assamese, Bengali, Gujarati, Hindi, Kannada, Kashmiri, Konkani, Malayalam, Manipuri, Marathi, Nepali, Oriya, Punjabi, Sanskrit, Tamil, Telugu, Urdu, Sindhi cih bangin tampi a kizat hangin Hindi pen India lai paipi leh leh pau paipi hi ci-in kiciamteh hi. India mite leitung gam tuamtuamah sum thalawh, kuli, sangsia, kumpi nasem a om kawikawi hangun minam mangthangte kici thei lo hi. Bang hang hiam cih leh kumpi gam India, khuapi Delhi, leh gambup kampau Hindi a nei, a zang minam kician khat mahin kingaihsun hi. Kawlte in Burma (Myanmar) kici kumpi gam khat nei a, Rangoon (Yangon) pen kumpi phualpi leh munpi hi. Kawl lai leh pau mah kumpi in a zang bek hi loin Kawl kici minamte in lai leh pau nam khat a nei suak hi. Kawlte pen minam mangthang hi cih ding kilawm lo hi. Bengalite in Bangladesh kumpi gam nei a, Dhaka khuapi a vaihawmna uh hi a, Bengali (Bangla) kici pau leh lai nei hi. Tua banah India gam sungah West Bengal kici State khat nei uh a, Kolkata kici khuapi leh phualpi nei uh hi. Hih State ah zong Bengali (Bangla) pau leh lai mah nei veve uh hi. Gam nih ah a kikhen hangun khuapi kici thei a kicianin om tuak a, tua gamah minam min kician Bengali leh lai leh pau kician Bengali zang tuak a hih ciangun minam mangthang cihhuai tuan lo hi. Nepali (Gurkha) minamte pen India, Burma, Bangladesh, Pakistan leh England gam dongah sum thalawh, kuli, kongcing, galkap, palik, kumpi nasem cih bangin om kawikawi uh hi. Lai pil kim lo, hau kim lo a hih manun mite in neu-etin, simmawh pian kawikawi hi. Ahih hangin gam kician khat Nepal gam nei-in tua ah kumpi nei uh hi. Kathmandu pen Nepali minamte khuapi leh vaihawmna hi. Nepali lai leh pau nei uh hi. Minam min a nei, gam a nei, lai leh pau a nei, khuapi kician khat a nei Nepali mite pen gam tuamtuamah a om zelzul kawikawi hangun minam mangthang cih theih laizang ding hi lo hi. Hih banga leitung minam tangthu tawmkhat i lah pakna panin minam kician kicite khempeuh in minam min kician khat, gam kician khat, khuapi kician khat leh pau leh lai kician khat nei hamtang uh hi cih i mu hi. Tu’n ei minamte ki-en cian dih ni. Minam min Chin, Kuki, Lushai, Mizo, Laimi, Zomi, Shou, Chou, Zo cih bang tampi i nei zihziah hi. Gam zong Magwe Division, Sagaing Division, Chin State, Mizoram, Manipur, Nagaland, Assam, Meghalaya, Tripura leh Chittagong Hill Tracts ah i nei kawikawi hi. Gam i neihna mun dang zong thei lai ding hi teh. Khuapi zong Tonzang, Tedim, Falam, Haka, Thantlang, Matupi, Mindat, Kanpetlet, Paletwa, Champhai, Aizawl, Lunglei, Lawngtlai, Saiha, Kolosib, Parbung, Thanlon, Singngat, Lamka, Henglep, Kangvai, Kangpokpi, Motbung, Molvom, Haflong, Agartala, Jowai hi a, a dang zong na theih beh lai ding hi. Pau leh lai zong kihau bilbel a, dozen nih val - Tedim, Falam, Haka, Khumi, Dai, Zanniat, Ngawn, Hualngo, Siyin, Lusei, Hmar, Mara, Bawm, Biate, Ralte, Paite, Simte, Gangte, Thahdou, Ashou, Zotung, Zou, Chou, Chote, Chorei, Chiru, Hrangkhol, Mara pau ci-in i kiciau zihziah hi. Hih banah ko pau zong kihel nai kei lai zong na ci nuam kha ding hi. A tunga i gensa minam kician leh a mangthang lo minam i gensate bangin i minam min, i gam min, i phualpi leh khuapi min leh i lai leh i pau cih ding khatkhat dawhkhiat ziauziau ding nei lo i hih manin minam kician, gam kician, khuapi leh phualpi kician leh lai leh pau kician a nei sinsen minam i hi hi i kicih nop hangin suak thei lo “thong” hi. Kawlgam sanggamte cihdanin a “kingah lo ngiat” hi. Tua hi-a eimite pen Mizogam Leisanzote cih banga i “khauh pai” nop hangin piang zo lo hi. Minam kician khat suah na’ngin Pai nuam le’ng nai cik hi a, Ut kei le’ng lah gamlapicih la i apply thei ding hiam? Ka neu lain Mizogam Murlen khua Pa Khai Do Thang kici khat in, “Hat mahmah leng gala mualpi pen ka khe tawh suikhia, pekkhia zo ding hi’ng” a cih laizang leh, a lawmte in um loin nial huan uh hi. Ahih hangin amah in, “Hat mahmah peuh leng” a ci teitei hi. Tua bangin minam kician khat suah ding ut mahmahin a tunga i gensa i minte sung pan minpi dingin khat teelkhiain, gam tuamtuamah i kikhen hangin a tunga i tenna gamte lak panin khat pen gampi dingin bulbawlin, khuapi tampi i neih sung panin khat pen i minam khuapi minvawhin, pau leh lai tampi i neih zihziahna sung panin khat penpen paupi, pautaang dingin minvawh lel lehang olno, nai cikin minam kician khat suak ziau ding a, mite in hong simmawh thei lo ding a, eite zong kigawmin, kilomkhatin na sem khawm peuh lehang i thahat ding hi. “Hat mahmah peuh leng” cih bangin ei kithutuakin ut mahmah peuh lehang Kawl kumpi, India kumpi, Bangladesh kumpi, leh UNO kumpi nangawn in hong kham zo ding hi lo a, hong kham nuam ding lah hi lo a, hong kham ding ngeina zong lah hi laizang lo hi. Dawi leh kau nangawn in hong kham zo ding a hih lopi!Gentehnain Kawlgam, Vaigam leh Bangladesh gam donga a kikhen eimiteng in Zo minam ka hi uh hi, Chin State pen ka pu ka pa uh gam hi, Tedim khua pen ka khuapi uh hi, Tedim pau pen ka paupi uh hi, ci nuam lehang kuamah hehna ding om thei lo hi. A tungin tua pen Kawl kumpi, India kumpi leh gam dang kumpite in hong phawksak pah tuan nai lo ding hi. Ahih hangin ei a mihingte in kip takin lenin, tua bangin zang peuh lehang a sawtna ciangin kumpi ngeina bangin ciaptehna (recognition) i ngah veve ding hi. Tua ahih kei leh, Mizoram pen ka gam uh hi a, Aizawl khua pen ka khuapi uh hi a, Lusei (Mizo) pau pen ka paupi uh hi, ci nuam lehang kuamah hehna ding thu om lo hi. Hih a tunga i gensa bangin i minam min, i tenna gam, i tenna khua, i kampau zatte sung panin khat peuhpeuh lungkihualin teel thei diam lehang eimau thu hi lel hi. Leitung bup Zomite a khanglota i hi hi cihna hi lel a, leitung bup in min khat, gam khat leh pau leh lai khat a nei, minam kiciante ci-in hong ciamteh ding hi lel peuh hi. Tua bang kicih ding a vaihawm thei i om kei a, i kicih nop kei leh lah, Tamu khua Sia Gin Khat Suan in a nuntak laia a gen theih zel mah bangin “eimite lah tawm si, hai si, zawng si,” a cih ngakngak theih zel mah bangin kuama phawk loh minam, minam mangthang lah a kici nuam het lote hi zenhoh ve hang. Tua tak ciangin eite kisikin i khe tawh lei siksikin gam leh minam ka it hi ci-in i kikoko hangin Sawltak Paul cih mah bangin “ka phattuamna bangmah om lo hi” cih mah hong hi veve ding hi. Thuhilhna in a cih mah bangin “a mawknapi, a mawknapi, na khempeuh a mawknapi” i suak ding hi. Jeim in a gen niloh mah bangin “gamtatna in a zui lo upna guak pen a si ahi hi” a cih tangtang mah bangin gamtatna, sepna leh suplawh ngamna tawh a kiton lo gam leh minam itna zong a mawkna hong hi ding hi. Tua tak ciangin gam lah a nei, min lah a nei, pau leh ham a nei, minam ngeina lah a nei hi napi-in minam mangthangte i suak veve ding hi. Tua lah ut lo ciat i hih ciangin “Zo mi aw, khanlawh hunta” cih la mah i saksak kul lai ve! Sum leh pai a hau mahmah khat leh nih i om man, lai pil mahmah khat leh nih i om man, kumpi ulian khat leh nih i om man bekin minam khat, gam khat, pau leh lai khat a nei minam kiciante cihna a kingah ding hi lo a, kiniamkhiat ciata Chin Sate, Mizoram, Manipur, Assam leh i minamte tenna leitang khat peuhpeuh pen i gam hi ci-a i san ciat ciangin, Haka, Falam, Tedim, Lusei, Thadou, Paite, Hmar, Biate, Hrangkhol, Bawm cih bang kampau i neihte pen i kampau hi ci-a sang ciat a, Haka, Falam, Tedim, Mindat, Aizawl, Lunglei, Lamka, Kangpokpi, Haflong, Tripura cihte i khuapite hi ci-a i sang ciat nop ciangin gam khat a nei, khua khat a nei, pau khat a nei minam kisuak pah ding hi. Tua tak ciangin i kim i pama om minam dangte in zong hong zahtak pan ding hi. Hih i pau tuamtuamte pen kisin nuam taktak lehang theih lah ding om lo hi. Chin State, Mizoram, Manipur, Nagaland, Assam, Tripura, Meghalaya, Chittagong gam sunga om i minamte sang kahna, khawmpina mun khawngah ka muh ngeisa, ka kikholhpih ngeisa vive hi.I pau, I ham a kihaul mahmah vive hi. Kihaza-a “ei aa lo buang” ci ciata i om lenlan ciat leh akta duhgawl kilawhkhuh cih bangin gam kician, khua kician leh lai leh pau kician nei lo minam kisuak ding a, tu zawh kum sawmnga, kum za pawl ciangin ei sanga minam tamzawte in hong deep mang ding hi. Ut mahmahin ki-it mahmah lehang minam kician khat hih ding ol mahmah hi. Tua ut loin kiliansak, kiphasak, kihisak ciat, kihaza ciatin ei leh ei ui leh kel i bat den leh pen ‘akta duhgawl kilawh khuh’ cih i bang bek ding hi. Faro’ lungtang vomin kinawknawk lehang ut lopi-a minam mangthang suah hong baih mahmah ding hi. Tu huna kumpite leh mipilte in “globalization” ci-a a gengen pen un tua bangin hong hei ding hi. Ki-it kingaia kilomkhata minam kician khata om ding utzaw maw, ahih kei leh, ei leh ei ui leh kel banga kigalbawl den a, kiliansak, kisathei ciata mangthang nuamzaw? Hih thu lim taka lungngaia i dawnna pen bangbang a suak ding i hi hi. Mangthang nuam maw, mangthang nuam lo? Tua pen eimau thu hi. * Rev. Khup Za Go, M.A., M.Th. in Manipur gam Chin Baptist Association pan 1997 a pensen zawh ciangin John Roberts Theological Seminary, Shillong ah tawlkhat lecturer sem hi. Delhi Zomi Christian Fellowship ah Pastor a sep laitak (2005) in hong nusia hi.Related articles by ZemantaMy Brothers Hate Me!Norwegian Baptist Union to Help Mautam victims in Chin State, BurmaWho is your favourite Mizo singer to perform on Chin National Day?


url: =Korea gamah lungdamna thu kongkhak hongmasa mithum te :: ZOMI DAILY\nposted on 15 June 2015 at 8:56 am Lomkholna: Article, Biakna\n1880 kumpawl tengin, Korean te mi thum, Sen gamah nasem in om uh hi. Hih mithum tengin Sengam panin lungdamna thu ong za kha uh a, Zeisu itna, pom thei pah in, ongpiangthak uh hi. Korea kumpi in khauhtaka, a kham ahi, Zeisu Khazih’ lungdamna thu a gam uh ah, a puakzawh nading uh ong hanciam uh a, Laisiangtho a gamsung uh ah, a tutzawh nading uh a simtham in ong geel ta uh hi. Sen te lai le Korea te lai pen ki sun ahih manin, Sen lai tawh ki at Laisiangtho bu sungah, Korea Laisiangtho te a daldal in seel a, puaksim dingin ong geel uh a, kua pen in, hih a lian, a thupi nasep ngah kha ding cih me’ sawk in ong ki teel uh hi.\nMawhpuak ngahpa in, Korean Laisiangtho a vanlak ah seel in, khe tawh ni tampi sung gamgi lamzuan in ong pai hi. Gamgi a tunciangin, a vante kisit a, a Laisiangtho puak te ki mu in, tua pa ki that pah hi. A lawmpa uh a ki thahna thu a lawmte gel in a zak ciangin, khat pa ong kipan leuleu a, Laisiangtho a daldal in balkek a, a tuam tek in, a thungippi sungah ongseel a, a lawmpa mah bang in gamgi zuan in ong pai leuleu hi. Gamgi a tunciangin, kisit a, ki mu in, tua pa zong a ngawng ki tan leuleu hi.\nA thumna pa zong a lungkia tuan peuhmah lo in, pilvaang takin ong ki thawi leuleu hi. Laisiangtho pen a daldal in ong balkhia zihziah a, a neu sitset in khep mangin, kawnggak neu mahmah te bangin puan khui a, tua sungah guangguang in, tua puanpek pen, pumsak sitset a, namkhau hekbangin khauzang khat bangin ong hek sitset hi. Tua Laisiangtho ki guang khau kik hek pen, a tungippi khaudingin ongzang in a lawmte pai na ahi gamgi lam zuanin nitam pi sung ong paikhit ciangin, gamgi ong tung ta hi, gamgi cingte in hoihtak in sit hi. Bangmah ki mu lo ahih manin, tua a thumna pa, a Laisiangtho puak teng tawh Korea gam ong tung hi.\nInn a tun ciangin, a khauteng phelkhia manga, a sunga Laisiangtho laidal ki khep teng lakhia in puantaihna tawh hoihtak in taih sitset hi. Tua khit ciangin, Laisiangtho teng a gawmtuah a, a pai na peuhpeuh ah Topa Zeisu’ hotkhiatna thu taangko pahlian hi. Tua ahih manin, missionary te Korea gamah lutkhuan a ngah uh ciangin, Lungdamna thu khaici a na ki tuh khitna thu mu uh hi.\nSource: Ted W. Engstrom, What in the World is God Doing? (Waco, TX: Word Books, 1978). 161.\nPrevious: Pa ~ Dr. Hau Za Cin\nNext: Ut-zaw Ing


url: =A lamdangpi hizel - Zomi History A lamdangpi hizel - Zomi History\nHome > Articles > A lamdangpi hizel\nA lamdangpi hizel\nNawl khinna a thuak pha mahmahte kiang panin phattuamna lianpipi hong piazaw aa, mite lam-etna lam sangin lam-et lohna lamdang pipi panin na hoih hong paizaw mawk hi. A simmawh huai khuano khat sung panin gum Pa ding hong suak zaw aa, a it banglo a ninpi sungah hong ki sial lamdang thulakpa, vanglian Pasian, tawntung Pa, nop sakna kumpi hong suakzaw mawk hi. Thuman a kisa, hi a kisa te sungah a teengpi pen Dawi mangpa na hizaw thei aa, thu ki khualsak in, hehpihna aw-zol hong zangten hong netum theizawsop ahih manin tuate Thukhual Dawi ki ci hi.\nUnau khat, laiguizom sisanpih sung veve lak ah a ki tuambawl pha mahmah pa kiang panin phattuamna lianpipi hong piang khiazaw mawk hi. Tua gam ah kialpi a tun ciangin a ki nawl khinpen pa Josept in kialpi hun sung nop sakna leh nuntakna na piazaw mawk hi. Nang tawh hong om khawm ding Pa pen cikmah hunin nusialo in ih om aleh nawl khinna ih tuah hun hong om phialmah leh ama minthanna lianpipi a ki muhna ding lampi na hizaw thei hi. A lamdangpipi hong pianna thute ngaihsun leng Pasianin adeihna khat aom saknuam na hizaw thei gige hi. Nang tawh Pasian hong om khawmta hen.\nPhun sanna a thuak khit dikdek ciangin na lianpipi a mipihten muh dingin nuntakna a neihlo Ciangkhut na zangh mawk hi. A omloh mahmah ciangin a om sak thei Pa in Va mimsa tawh gilpi dimin an na vak pan mawk hi. A suah bek in a minamte sung panin Galtai hi mahleh suahtakna kongpi a pullet masa dingin a minamte sung panin Moses na ki zangh zaw mawk hi. A pau thei mengmeng te sangin a pau theilo mengmengte simmawh huaizaw hi mahleh a biak Singlamteh hizaw lo in Singlamteh tunga a ki khai Jesus a biakzawk manin tuni dongin a minam pihten gen bel in na neihlawh zaw mawk uhhi.\nIh phat Pa, ih biak Pa, ih muan Pa, ih gup Pa ...cihte pen mihingte leh ABCDE...te na hizaw kha thei hi. Tuate sung tawng taktak ah a busa pen a lamdangpi hizello in a pu Dawimang na hizaw thei hi.\nPasian angvan minam sungah....\nItem Reviewed: A lamdangpi hizel Rating: 5 Reviewed By: Thang Thawn Tuang Guite


url: =Malaysia, Kajang vengsung ah thau kikapna piang, mi 2 liam :: ZOMI DAILY\nposted on 30 October 2017 at 1:10 pm Lomkholna: Malaysia, News, Sawltak, World\nMalaysia, Kajang vengsung aom Bus Stop khatah thau kikapna piang ahih manin mi 2 liam cih theStar pan kiza hi. Kajang Bandar Teknologi aom Supermaket khat ii apualam Bus Stop ah Sunday nitaklam in buaina apiang ahihi.\nPalik ulian ahi Kajang OCPD Asst Comm Ahmad Dzaffir Yusoff in agenkhiatna ah Sunday nitaklam 10:07pm hunpawl in hih buaina vaitawh kisai in hongki zasak cihi.\nThau kikapna buaina apian taktak hunpen 9:30pm hunpawl hiding kici a, sumkhek nasep Money-changer asem nupi khatin ama nasemte nasepciahlam aomna ah akhak laitak in buaina apiang hi ci’n Police te’n genkhia hi.\nHih thau kikapna hangin Money-changer asemnu leh anasem khat thautawh ki kapliam hi. Money-changer asemnu pen kum 61 aphakhin khat hi a, anasem pen kum 33 aphakhin Pakistan gammi khat ahihi.\nBus Stop ah Boss nu in mawtaw khawlsak in, nasempa akumsuk lianleh thautawh ki galkappah hi.\nPolice te upmawhna ah thautawh agalkap pen mikhatsangin atamzaw hiding ci uh a, amai uhpen Mask tawh tuamcip in, Proton Waja mawtaw asan khattawh taivingveng uh cihi.\nThautawh kap athuak Boss leh nasem tepen amai ah kikapkha ahih manin, Kajang Hospital ah akibawlding in kipuakpah hi.\nHih thau kikapna pen damiah “Robbery” vaihang hiding in ki ummawh ci’n Police te’n genkhia a, ahi zongin hoihtak kancian laiding uh cihi.\nBus Stop ah Police te’n thautang “Bullet” pawlkhat mu uh a, “Section 3 of the Firearms Act 1971 (Increased Penalties)” tawh Case kibawl in, thautawi te aki kansan laitak cih kiza hi. Malaysia gamsung ahzong thau nopzat mahmah uhhi. Sawltak #zomidaily\nPrevious: USA, Michigan ah mawtaw in sakolleng phukha, naupang 3 sipah, 6 liamgawp\nNext: Taunggyi ah thauvui puakkham in meikuanggawp, mi 1 si in 3 liam


url: =US State Department Gam pualam Vanzumpi in Sumkum FY 2015 ciangin Gambeel bangzah lutsak dingcih mipi ciakna (comment) aw zanuam\nKhuado kumkhen Ni 1 2014 ciangaa kipan ding sumkum thak FY 2015 (begins October 1, 2014) sungin gambeel bangzah tualtangsakkik ding, koi gamte panin gambeel lading ihhiam cih mipi ciakna a ngaihsak laitak uhhi.\nNa veng leh paam khuapih tualtangsa gambeel tawh kisai ciakna/ teecii panna naneih leh hih Anne C. Richard, Asst. Secretary of State for PRM tungzah lai kikhak thei gige cihi.\nGammi pawlkhat inbel gambeel sapbeh nawnloh nading nasia tak in ngen ding uhhi. US gamah gambeel aa tung, mipi siahsum tawh vanleng sap piaksak, neek le dawn kivaal, kisap na dungzui in sangvai, zato cidam na vai tuamtuam ah sumtampi kizeek hi.\nHihbang kawmkal ah pawlkhat in food stamp zuaksim, zukham, tate hoihtak pantah nuamlo, nupa kikal thubuai tuamtuam piangsak in US kumpi thukhen zum in kamphen cialna tawh sumtampi zeek. Hih thute ngaihsut huai hi. (2008 kum in Salk Lake city, Utah ah Rohingya tangval kum 17 khatin Karen numei kum 8 khat buan in thatlum, tua thutawh kisai thukhen zumsap, kamphen cialman $ awn 3 valbangbei khin ci)\nTua ahihman in US kumpi leh siahsum pia tangpi in, Malaysia, Thailand leh India aa omkhinsa Kawlgam Zomi gambeel tampi hongsap beh nading un Leitungbup aa om Zomi a kuamaciat in antang thunget na tawh lungdam ko in pangkhawm ni.\nKhat veivei bel, siahsum pia gammi khat aa dingin thadah huai thei mah dinghi, ei Zomi gambel te in ih dinmun mangngilh kha kei ni. Psalm 137 lungngai in mi khua mi gam ah ki it ciat ni.\nMipi lungsim/ ciakna hong update zeel ning .


url: =Europe gamah Christian suak masa pen ~ MUC\nEurope gamah Christian suak masa pen\nAdmin 9:26:00 PM Articles, Religion Articles\nBy Nang Khai\nBiakna thak, pawlpi thak ahi, "Christian" ong piankhitzawh tua pawlpi in missionaries 4 bekbek ong nei uh hi. Tua 4 nangawn kithutuah lohna tawh 2 tuakin ong kikhen sawnsawnin 2 hialam apai leh a 2 ahialam masuanin ong pai uh hi. Paul leh Silas in Timothy ong zawnin ong kisatsuah zawdeuh uh hi. A headquarter bulpi omna Jerusalem in zong Timothy a zotlam theihpih uh hi.\nTimothy in paubanna khat ong nei linglengse citciat hi. Khazih upna zuihna ah paubanna hilo hi. Judah mite' ngeina tawh kisai-in Timothy pen Anlangh mi hilo hi, he....he...he.....\nJudah te' adingin Timothy pen mimawkmawk hi. Vun atloh mi hi. A vun a atlohman bekin dongkholhsa mah mah sese citciat uh hi. Kamtamsak ci-in a tawpna ah Paul mahmah in Timothy vun at sak hi. Dr Luke koi ah om aitam? Paul in Siavuan ong semsai hi. Septheih sepmawh ka sem hi, cisam hi. A tuaci pipimah aa pai hiam a damkhit cianga paiuh hiam theikhang, a thum un thuhilh dingin ong kuankhia uh hi.\nZulei lamkan tuakuh hiding hiam? or Balaam' Sakol tuangkha uh hiam? apainopna mun uh paithei mahmahlo uh hi. Sawltak 16:6 Asia gam sungah thu a hilhding uh Khasiangtho in phallo ahih manin Phrygia leh Galatia gamsung tengah a zin uh hi.\nHih munsantak enpakleng hih lawmta thumteng in leilu lam ahi Asia gamah thu hihnuam uh hi. Khasiangtho in hilhkei un ci-in khaammawk hi. Khua khatkhit khuakhat nawknawk keei. Hih khua khawng pammaih mahmah hiveh aw, ci-in khuasung lutding kithawi uh hi. Zeisu' Khasiangtho in khuasung paiding nangawn phallo lai hi. Tua ciangin amau zong a khepimuk uh zui-in nitumna lam ong manawh nawh uh hi. GPS zangngeiten theiding hihang. Ih lamtawp destination ding GPS lah bangin pai kei-in a lehlam paileng a GPS set in scanning ong bawlphapha ong kipeipeikeei, ong buaimahmah hi. Paul, Silas leh Timothy lungsim sungah bang aom tam? Note pai unla, midang khempeuh keima nungzui mi suaksak un, ci hilo aimaw! cikha pelmawh ding uh hi. Ahi zongin Pasian' nasepna ah ong daldal, ong buaisak khat a omleh zong Pasian' deih na khat om hizawding hi cih, lungngaihhuai kasa hi. Pasian' GPS or compass in koilam kawk hiam? Pasian' lamkhak leh Gilopa' lamkhak kilamdanna a telkheh dingin Pasian in pilna ong piakim ciat hen.\nTualeh hih missionaries pai mi 3 te bang ong ci uh. Pasian' gam leh lei tangzaina ding kipiakhia, lungdamna thu puak ding kigingkholsa linlian, gimnabawlsiatna, thongkhiatnate thuak dinga kigingkholsa kingkeng, Khasiangtho in a mau painopna lampi khaktan, paisaklo, tua Asia gamah thu gen kei un, ci ngiau hi. Amau zong khuasung a lutnop uh hangin lutthei vetlo uh ahih manin gamgi zui-in lampi kihong bangbang tawh Pupi Abraham bangin paina dingmun theituanlo ong paipai, ong paipai pongmawk uh hi. Late 37:23 Topa in midikte lam paina ding lak hi, acihmah bangin ong paipai uh hi.\nAtawpkhakna ah Pasian tawh kizopna ong ngah uh hi. Sawltak 16:9 Zanin Paul in vision maang ong mu hi.\nA maangmuhna sungah Macedonia mi, a man of Macedonia, pasal khat in Macedonia gamah hong pai inla, kote hong huh in, ci-in a thuum hi.\nPaul in zong hih pen Pasian' hong sapna hiding hi ci ahih manin ong lawplua mahmahin ong kithawipah ting teng hi. Zeisu Khazih lungdamna thu Macedonia gam zuanding ong hita hi. Macedonia ih cih koilai mun hiam? Europe gam hi. Palistine gam hilo hi. Christianity pen Europe gam ong tung ding hingawngaw ta hi.\nAtawpkhakna ah Christianity ii headquarter zong Europe mah ong suak hi. Azen zenin Khasiangtho in phal henla leilulam paito suak uh hileh, Christianity ii headquarter Russia ahihloh phamawh hi. Nisuahna lam phalna ngaha pai hile uh e le! India or Sengam khawng Christian headquarter ahih pelmawh ong kul hi. A hizong in amauten nitumna lam GPS lahna ong pai uh hi. Pasian in nitumna Europe lam na manawhsak hi.\nTuhun ciang leitungbup Christianity ong kizelsak Europe khawng America khawngte ong hih hang, Paul hunlai-in Europe gam Macedonia khawng mission field kipatna nahi gihgiah pan hi. Pasian' ngimna lam dang cihding simloh gendan ding khuak in ban kei...\nSawltak 16:10 Paul in vision maang a muhkhit phetin tua lai-a om mite kiangah Lungdamna Thu a hilh ding in Pasian in eite hong sam hi, ci-in ngaihsun ka hih manun Macedonia gamah a pai dingin ka kithawi pah uh hi.\nHih aneu :10 na ah laigelhdan kilamdang ahi bualbual ahi kiau khat phawkin na neivat uh hiam? Aneu 9 ciangciang hangsan taka missionary pai mi 3 te tangthu a atat pa, aneu 10 na ah amah mah hong kihelta hi.\nAsia gam a paisawm uh leh, Khasiangtho in phallo. Tun Europe gam paiding kahih manun. A leh Ka hi mate aki lamdanna. Sawltak kua at ale! Dr Luke. Luke tawh kigawm Mi 4 ong phata uh hi. Khe tawh lampai ngiat ngiat ding hinawnlo uh a, tembaw tawh khualzin ding hita uh ahih manun sponsor ding Dr Luke kisam uh zong hikhamai thei. Paul in hia savun puankhui tawh tembaw sapna ding neizopal ding hikei ven, he..he..he\nLuke leuleu Topa Zeisu a kipan nungzuiteng sawltakteng in mi cina khawng a mawkna-in damsaksak hikei henla amahmah in a clinic ah bawl ngiatngiat hileh sum dawmhauh ding hikei ven. Missionary paina tem baw sapna ciangciangding bel cihtham a sanailo hi. Topa Zeisu in Peter te Zawhang te kiangah na ngaben ben uh leh na tembaw na gunkuangteng uh nusia unla, ka tuute na cingzaw un ci hikeileh, Luke in Missionary paina ding tembaw bang sap sangin lei zawleng aci hilai hiven. (Kei' laisiangtho mun hi ei!)\nIh Siapiteng ii missionaries journey a gamlim map tawh en leng i mitkha ah kigeel thei hi.\nPuankhai tembaw tawh khualzin ding hong kithawi tingteng pah uh hi. Aneu 11. Troas khua panin tembaw tawh straight course tangtakin ka tuang uh a, a zingciangin Neapolis khua ka tung uh hi.\nPasian' deihna om hikeileh Troas khua pan Neapolis khua puankhai tembaw tawh nikhat suahna ding thu om lo hi. Huih in sukmut tomut laiding cileng straight course tangtaka paithei cihpen a lamdangpi khat hi. A tawmpen ni 5 akisuah hamtang hizaw dan hi. Alian 20 sung khawng tawh saikak leng kithei hi. Ni khat suah mawk uh hi. Banghang ni khat suahmawk uh aitam?\nPasian in hih 4 missionaries teng leh Lydia leitung nate ahilo, vantung nate kikum ding appointment hun lap lian dinga a tunsak hi cih kithei hi. A hun laplian ding cih teh bang hun aitam? Sabbath hun hipah hi. Paul leh a lawmteng Philippi khua ong tung uh hi. Paul in Philippi khua a et ciangin Asia gam sangin haksattuak zawtham dingin mu hi. Lungdamna Thu tangkona ding baihtuak hetlo hi. Tulai Iran gam abang hihtuak hi.\nArchaeologist Dr Dallian dotding hi. Philippi khua lutna Signboard tungah "Welcome" a kigelh hiam?\nAhi zongin Paul maangmuhna sungah Macedonia mipa khat in ong pai inla, ong huh in cihmawk ahih teh tua mipa tawh kimuh ding hong sawmphotphot uh hi. Ong zongzong uh hi. Ong dawntuah mi khatbeek ong kidawklo hi. Thu ummi gen thadah kikhopna ding mun khat zong mulo uh hi. Ka vision a bangci aitam?\nMuh khat ong nei uh hi. Sawltak 16:13 Sabbath ni ciangin thungetna mun omding hi ci-in ka upna uh khua pualama gun gei ah ka pai uh a, full stop pak dih ni. Bang mu uh a le! Numei honkhat thungen a kikhawm ong mu uh hi. Hih numeite' thunget Paul in maang in ong mu hi. Numeite zong needaa hetlo uh hi. Paul, Pharisees ahihlai hileh hih numei thungente a bangci muhzen tam? Christian pawlpi phuankhiapa ahih mah bangin tua numeite tungah thu ong hilh pah hi. Paul' thugente sangthei in amah leh a innsunga om mikhem peuh tui ong kiphumpah uh hi. Europe gama Christian suak masa penpen kua ahia le! Lydia hi. Numei hi. Pasian bia napi Honpa Zeisu thu a zangei nailo khat ahi hi. Nicodemus mah tawh kibang kha ding hi.\nLydia puansan zuak mihau mahmah business woman khat ahi hi. Roman Emperor khempeuh in puansan silh uh hi. Judah ten silhnuamkei bek ve uh. Hih banga hau mahmah nuamsa mahmah business neinu in a man lah kawmkalah kalkhat sungah a ni sagihni, Pasian' Sabbath Ni in offday la-in luigei ah pai-in thu um mite bangin a lawmteng tawh thungen den uh hi.\nAzen zenin hih mihau nu in tua Sabbath ni in luigei ah vapai in thu ava ngenlo hi citciat zenzen leh, repeat kik dihni..Azen zenin tua numeinu in kalkhat nikhat offday lalo hileh, adiak diakin tua Sabbath ni in offday lalo in luigei ah thungen in apai ngeilo hileh, hih Lungdamna Thugen mi 4 te tawh kimu khalo ding uh hi. Tua bek hilo Europe gamsungah Christianity a suak masapen hilo ding hi.\nPasian in Paul leh Lydia tua Sabbath ni tektek, tua luigei mun tektek ah na gawmtuah hi. Paul in Sabbath a tanna thu Dr Luke in 8 vei zong hilo, 4 vei zong hilo, 8+4=12 vei zong hilo, 84 vei na ciamteh hi.\nChristian phuankhiapa Sawltak Paul hi, i cih leh Paul in Sabbath na tang pha mahmah hi. Lydia tawh Sabbath ni a akimuh dinguh a hunlian a tungdingin Pasian in a khualzinna lampi nazangsak mahmah lai hi.\nChristian, Christian paulamin thawhkikni, pentecost ni khawng tandinga i gengen laiteng Christian pianma a tangthu suutsuutte i hi hi.\nArticles Religion Articles